Якка тартибдаги тадбиркорлар қандай фаолият турлари билан шуғулланишлари мумкин? Улар ходимларни ёллашлари мумкинми? Тадбиркор муҳрга эга бўлишга ҳақлими?\nТошкент вилояти фуқароси.\n– «Тадбиркорлик фаолияти эркинлигининг кафолатлари тўғрисида»ги Қонуннинг (25.05.2000 йилдаги 69-II-сон, 2.05.2012 йилдаги ЎРҚ-328-сон Қонуннинг таҳририда) 6-моддасига кўра, якка тартибдаги тадбиркорлик жисмоний шахс (якка тартибдаги тадбиркор) томонидан тадбиркорлик фаолиятини юридик шахс ташкил этмаган ҳолда амалга оширишдир.\nЯкка тартибдаги тадбиркорлик мустақил, ходимларни ёллаш ҳуқуқисиз, мулк ҳуқуқи асосида тадбиркорга тегишли бўлган мол-мулк негизида, шунингдек мол-мулкка эгалик қилиш ва (ёки) ундан фойдаланишга йўл қўядиган ўзга ашёвий ҳуқуқ асосида амалга оширилади.\nҲунармандчилик фаолиятини амалга ошираётган якка тартибдаги тадбиркорлар товарлар тайёрлаш (ишлар бажариш, хизматлар кўрсатиш) учун кўпи билан 5 нафар шогирдни уларга тегишлича ҳақ тўлаган ҳолда жалб этишга ҳақлидир.\nЯкка тартибдаги тадбиркор ўз номидан тадбиркорлик фаолияти билан шуғулланади, ҳуқуқ ва мажбуриятларни олади ҳамда амалга оширади. Жисмоний шахс ўз тадбиркорлик фаолияти билан боғлиқ битимлар тузаётганида, якка тартибдаги тадбиркор сифатида ҳаракат қилаётганлигини, агар бу битимларни тузиш вазиятининг ўзидан аниқ англашилмаса, кўрсатиши керак.\nЯкка тартибдаги тадбиркор ўз фаолиятини амалга ошираётганда шахсий иш ҳужжатлари бланкаларидан, муҳр, штамплардан фойдаланишга ҳақли, уларнинг матнлари мазкур шахс якка тартибдаги тадбиркор эканлиги ҳақида далолат бериши лозим.\nВазирлар Маҳкамасининг 7.01.2011 йилдаги 6-сон қарори билан Хусусий тадбиркорлар юридик шахс ташкил этмасдан шуғулланиши мумкин бўлган фаолият турлари рўйхати тасдиқланган.\nЖисмоний шахслар 2011 йил 1 апрелдан бошлаб ушбу Рўйхатга киритилмаган фаолият турларини амалга ошириши мумкин эмас.\n2011 йил июндан бошлаб ушбу Рўйхат доирасида ўз фаолиятини амалга оширадиган хусусий тадбиркорлар қонун ҳужжатларида белгиланган тартибда ташқи иқтисодий фаолият билан шуғулланишлари мумкин (Рўйхатга изоҳ).\nПрочитано: 19335 раз(а)\n2017-01-19 22:02:20, Гость_:\n2018-12-14 19:58:22, Гость_:


22.05.2018 17:20 0 1676\nХитой ҳозирда ўз фуқароларини кузатиш борасида дунёга етакчига айланиб улгурди. Яқинда мамлакатда яратилган махсус датчиклар ўғри ва жиноятчиларни аниқлашда фойдаланилаётгани ҳақида хабар берилган эди. Эндиликда юзни таниш технологияси Ханчжоу мактаби ўқувчиларини кузатиш учун ҳам фойдаланилмоқда, деб хабар берди «Hi-News».\nҲар 30 сонияда юзни танишга қодир технология Ханчжоудаги 11-сонли мактабнинг юқори синф ўқувчилари хонасидаги болаларни кузатиб туради. У ўқувчиларнинг аҳволини — жаҳли чиққанини, хурсандлигини, қўрққанини ёки хафа бўлганини аниқлаб, алоҳида-алоҳида маълумот бериб туради. Бундан ташқари тизим ўқувчилар ҳаракатини тушунади, улар ёзаётганини, ўқиётганини, ўқитувчига жавоб қайтараётгани ёки дарс вақтида ухлаётганини аниқлай олади.\nБу каби кузатув тизими орқали биринчи навбатда ўқув жараёни самарадорлигини ошириш мақсад қилинган, бундан ташқари бу турдаги технология ўқув муассасаларида нохуш ҳодисалар олдини олишга ҳам хизмат қилади.\nХитой мактаб кузатиш


Олмалиқда буханка нон тақчиллашди\nМаҳаллий аҳоли вакиллари буни ун импортида пайдо бўлган муаммолар билан боғламоқда.\nОлмалиқ шаҳрида яшовчи Вера исмли суҳбатдошга кўра, Олмалиқда нон дўконларида танқислик бир неча ҳафтадан буён давом этмоқда.\n- Дўконларда нон йўқ. Бор-у, уни одамлар жуда тез сотиб олишаяпти. Фақат олибсотарларда, бозорда бор. Дўконда 400 сўм бўлган буханка нон олибсотарларда 500 сўм. Сифатида ҳақида гапирадиган бўлсам, ҳатто дўконларда ҳам сифатсиз, тез ушоқланиб кетадиган нонлар кўпайган. Нонвойлар ёпадиган оби нонлар 500 сўмдан 800 сўмгача кўтарилган. Юқори сифатли унда қилинган буханка бўлса, 600 сўмга оласиз. Одамлар айтишаяптики, чегара ёпиқ эмиш. Шу учун унни олиб келиш узилишлар бўлаяпти. Шу боисдан нон танқислиги бор, дейишаяпти, - деди олмалиқлик Вера.\nОлмалиқ шаҳрида нон танқислиги сезилаётганини шаҳар ҳокимлиги иқтисодиёт бўлимининг ходимаси ҳам тасдиқлади:\n- Ун олиб келишимиз бу ойда кечикиб кетди. Республикадан тақсимотни кеч берди. Энди мана ҳозир, 20 майдан олдин у ердан ҳал бўлмади-да. Ун тақсимоти, фонд тақсимоти кеч бўлиб кетди. Энди ҳозир олдик. Энди унни маҳаллага тарқатади. Лекин нон ёпадиган ташкилотларимиз кўп, ун фонди кам, етмайди. 15 тоннани бир ҳафтага етмай комбинат адо қилиб бўлди, яна ун сўраяпти. Бизнинг шароитимиз йўқ, - дейди Олмалиқ шаҳар ҳокимлиги мутахассиси.\nУнга кўра, ҳақиқатан Олмалиқда нон қимматлаган. Суҳбатдошимиз бунинг ўзига хос сабаблари борлигини айтади:\n- Энди қимматлашгани Қўйлиқдан нон олиб келиб сотаяпти. Айтаяпман-ку, мана ярим ойгача ун тақсимоти ҳал бўлмаганидан кейин, нонни бошқа жойлардан ҳам олиб келиб сотишди-да, - дейди у.\nОлмалиқ шаҳар ҳокимлиги ходимининг айтишича, шаҳардаги нон танқислиги муаммосини фақат Тошкент ҳал қилиши мумкин:\n- Шаҳарга нон ёпиш учун 127 минг аҳолига 264 тонна ун беради, энди бу тўлиқ таъминлай олмайди, етмаяпти. Буни энди фақат республика фонд тақсимоти ҳал қилади. Лепешка нон фонддан ажратилган ундан эмас, балки бозорда сотиб олинган ундан ёпилгани учун ноннинг бу тури бўйича танқислик сезилмаяпти, - дейди Олмалиқ ҳокимлиги мутахассиси.\nБироқ Олмалиқ шаҳар истеъмолчилар ҳуқуқини ҳимоя қилиш жамияти раҳбари Абдивасси Жонқоилов шаҳар ҳокимлиги ходими сўзларини инкор қилди.\n- Йўқ, ҳокимликлар айтаверади. Ундай бўлгани йўқ. Мен ўзим янги раҳбарман, раҳбар бўлганимдан бери ҳамма жойда юрибман. Ҳамма дўконда буханка нон бор, - деди Абдивасси Жонқоилов.\nАммо Олмалиқ шаҳри истеъмолчилар ҳуқуқини ҳимоя қилиш жамияти раҳбари Жонқоиловдан сал олдинроқ унинг қўл остида ишлайдиган ходималардан бири олмалиқликлар нондан қийналаётганларини эътироф этганди:\n- Бизда, Олмалиқда ўзи нон масаласида кўп муаммо бўлаяпти-да. Кейин нархлари ҳам ошиб кетган. Бу ҳақда оғзаки мурожаатлар бўлган, - деганди Олмалиқ шаҳридаги истеъмолчилар ҳуқуқини ҳимоя қилиш жамияти ходимаси.\nАснода нон муаммоси фақат Тошкент вилоятининг Олмалиқ шаҳридагина кузатилгани йўқ. Ўзбекистонлик ҳуқуқ фаоли Дмитрий Тихоновга кўра, аввалроқ бундай муаммо Олмалиққа яқин бўлган Ангрен шаҳрида ҳам кузатилган.\n- Тушликка қадар буханка нон сотиб олиш имкони бор эди. Тушдан сўнг эса нон сотиб олиш муаммо эди. Кечки пайтда фақат хусусий новвойлардан оби нон сотиб олиш мумкин эди, холос. Улар ҳам нархни буханка нон йўқлигида кўтариб юборишди. Битта оби нон 500 сўм турган бўлса, 700 сўмгача кўтаришди. 800 сўмлик нон эса, 1000-1200 сўмгача чиқиб кетди. Уч ҳафта давомида нима учун Ангренда нон танқислиги кузатилганига ҳеч ким изоҳ бера олмаяпти. Бир ҳафтадан буён эса яна нон сероб бўлиб қолди, - деди ангренлик ҳуқуқ фаоли Дмитрий Тихонов.\n"Олмалиқ нон" ҳиссадорлик жамиятидан мазкур муаммо бўйича жавоб олишнинг имкони бўлмади.\nАйни пайтда “Uznews.net” нашрининг “Ўздонмаҳсулот” ҳиссадорлик жамиятига таянган холда хабар беришича, Ўзбекистонда ун етказиб бериш билан муаммо йўқ, Тошкент вилояти эса ун билан тўлиқ таъминланган.


Афсонавий Чусовитина Токио олимпиадасидан кейин фаолиятини якунлайди, аммо... - Darakchi\nАфсонавий Чусовитина Токио олимпиадасидан кейин фаолиятини якунлайди, аммо...\nСПОРТ 17.01.2020, 14:55\nПойтахтимиздаги Lotte City Hotel Tashkent Palace меҳмонхонасида нафақат ўзбек, балки дунё спорт гимнастикасининг тирик афсонаси бўлмиш Оксана Чусовитина иштирокида матбуот анжумани ўтказилди, дея хабар қилди Жисмоний тарбия ва спорт вазирлиги Матбуот хизмати.\nЧусовитина Токиодаги мусобақа унинг учун катта спортдаги сўнгги турнир бўлишини, шундан кейин у профессонал спортдаги фаолиятини якунлашини маълум қилди.\n- Токио-2020 олимпиадасидан кейин профессионал фаолиятимни якунлайман, бироқ бу менинг спортни тарк этишимни англатмайди. Мен келгусида ўз мактабимни очиш ва йиллар давомида тўплаган бой тажрибамни ёшларга ўргатиш ниятидаман. Фурсатдан фойдаланиб, ўз мактабимни очишга яқиндан ёрдам берган Тошкент шаҳар ҳокимлигига ҳам миннатдорлик билдираман, - деди анжуманда Оксана Чусовитина.\nТокио-2020 олимпиадасига қадар Оксана Чусовитина 7та нуфузли мусобақада иштирок этишни режалаштирган. Уларнинг дастлабкиси февраль ойида АҚШда ўтказилади. Кейин эса Жаҳон кубоги босқичлари (10-16 март, Боку, 16-22 март Доха)да иштирок этади.\n- Ҳамма яхши билади – менинг асосий мақсадим Олимпиада ўйинларида шоҳсупага кўтарилиш. Бу борадаги имкониятларимга келсак, финал босқичига чиқадиган барча спортчида имконият бўлади. Мусобақада ғолиб чиқиш учун аввало ўзимдаги ҳаяжонни енгишим талаб этилади. Қолганини вақт кўрсатади, - деди Оксана бўлажак Олимпия ўйинларидаги имкониятлари борасида тўхталиб.\nШунингдек, спортимиз фахри тадбирда журналистларни яна бир ажойиб янгиликдан воқиф қилди. Гап шундаки, Оксана фаолиятини якунлагач, 2020 йил 14 ноябрь куни “Ҳумо Арена” кўп тармоқли муз саройида ўзининг “Менинг йўлим” номли театрлаштирилган катта шоу-дастурини тақдим этади. Дастурда дунё таниган спорт юлдузлари ҳамда шоу-бизнес вакиллари ҳам қатнашиши режалаштирилган.\n- Шоу-дастур устида ҳозирдан катта жамоа ишламоқда. Ушбу дастур учун чиқарилган чипталарни аввало болалар ва ўсмирлар спорт мактабларига тарқатамиз. Мақсадимиз – бу дастур улар учун ўзига хос маҳорат мактаби вазифасини ўтасин, - деб таъкидлади Чусовитина.


ТАРМОҚҚА ЎЗБОШИМЧАЛИК БИЛАН УЛАНМАНГ! ҳуқуқ\nГлавная / Ҳуқуқ / ТАРМОҚҚА ЎЗБОШИМЧАЛИК БИЛАН УЛАНМАНГ!\nТАРМОҚҚА ЎЗБОШИМЧАЛИК БИЛАН УЛАНМАНГ!\nЭнергия ресурслари ва табиий газдан фойдаланиш қоидаларини бузиш билан боғлиқ 73 та ҳуқуқбузарликлар аниқ-ланиб, уларга нисбатан Республика МЖтКнинг 101-моддаси тартибида маъмурий баённомалар расмийлаштирилди.\nМаъмурий ишларнинг 53 таси электр энергиясидан ҳамда 20 таси табиий газдан фойдаланиш билан боғлиқ ҳуқуқбузарликлардир. Электр энергияси билан боғлиқ ҳуқуқбузар-ликлардан 36245,4 минг сўм ҳамда табиий газ бўйича содир қилинган ҳуқуқбузарликлардан 3424.9 минг сўмлик зарар етказилган. Электр энергия-сидан 9917.3 минг сўмлик ҳамда табиий газдан 1435.7 минг сўмлик зарар ундирилишига эришилди. Шунингдек, 60 нафар шахс маъмурий жавобгарликка тортилган бўлиб, уларга 50444.0 минг сўмлик жарималар қўлланилди.\n“Шомохулум” маҳал-ласида яшовчи Аллаберганов Равшанбек Хударганович томонидан электр тармоғига ўзбошимчалик билан уланганлиги МИБ туман бўлими ходимлари томонидан аниқланиб, МЖтКнинг 101-моддаси тартибида маъмурий баённома расмийлаштирилди. Унга нисбатан ушбу ҳуқуқбузарликни содир қилганлиги учун 748.875 сўм жарима тайинланиб, 410398 сўм етказилган зарар ундирилди.\nМажбурий ижро бюроси туман бўлими суриштирувчиси.


6 ой аввал 1812 siyrat.uz\nПайғамбар соллаллоҳу алайҳи васалламнинг умматлари барча замонларда у Зотнинг сийратларидан катта фойда олиб, уни жамлаб, келгуси авлодларга бир омонат сифатида ўрганиб келмоқда. Ёш авлод вакиллари Расулуллоҳ соллаллоҳу алайҳи васалламни яхши танишлари учун ҳозирги асримизда ҳам, олдинги асрларда ҳам талабаларга сийрат дарсларидан таълим-тарбия берилган. Расулуллоҳ соллаллоҳу алайҳи васалламнинг сийратларини энг биринчи бўлиб саҳобалар ўзларидан кейинги тобеъинларга, улар эса ўзларидан кейингиларга ўргатиб, бу омонатни ҳозирги кунимизгача етиб келишига сабабчи бўлдилар. Ислом олимлари, албатта, сийрат илми тарихида бирорта ҳодиса ёки воқеъа унутилиб кетса, инсоният жуда кўп яхшиликлардан маҳрум бўлишини таъкидлаганлар. Сийрат − бу суннат ва ҳадисларнинг жавҳари ва асосидир. Маърифат ва илм саҳифаларида у доимо ҳозиру нозир бўлади. Ҳар бир мусулмон киши у қандай бўлишидан қатъий назар сийратни билиши лозимдир!\nАбу Абдуллоҳ Ҳоким Найсабурий (406/1015 йилда вафот этган) ҳадис илмидаги 48-турни зикр қила туриб, шундай деган: «Ҳадис илмининг бу тури Расулуллоҳ соллаллоҳу алайҳи васалламнинг ғазотларини билишдир. У Зот юборган сарияларни ва унда қайси саҳобаларни элчи қилиб юборганлари, мушрикларнинг подшоҳларига ёзган мактублари, бу хабарларнинг қайси бири тўғри ва қайси бири шоз ривоят эканлигини билиш лозим. Чунки бунинг натижасида ўқувчи жангларда Расулуллоҳ соллаллоҳу алайҳи васалламнинг ҳузурларида ҳар бир саҳоба нима билан синалгани, улардан ким Расулуллоҳ соллаллоҳу алайҳи васаллам билан собит қадам бўлгани, ким урушлардан қўрқоқлик қилиб қочгани, ким Расулуллоҳ соллаллоҳу алайҳи васалламнинг ғалабалари учун ёрдам бергани, ким мунофиқлик қилгани, Расулуллоҳ соллаллоҳу алайҳи васаллам жангда тушган ўлжаларни қандай тақсимлаганлари: кимга кўпроқ бердилар, яна кимга камроқ (масалан, отлиқларга пиёдалардан кўпроқ улиш) бердилар ва яна бир қавм хиёнат қилганда уларга қандай жазо берганларини билиб олади. Юқоридагиларни билиш олим учун зарурдир!» Мусулмон киши сийратни жуда яхши билмоғи лозим. Чунки мусулмон киши Набий соллаллоҳу алайҳи васалламга муҳаббат қўймоғи ва у Зотга эргашмоғи учун у Зотнинг ахлоқлари ва ҳаётлари ҳақида маълумотга эга бўлиши керак. Бундай маълумотларнинг ҳаммасини жамланган ҳолда у Зот соллаллоҳу алайҳи васалламнинг сийратларидан топади. Изз ибн Абдуссалом раҳимаҳуллоҳ ўзининг «Қавоъидул аҳком» китобида қуйдаги сўзларни келтирган: «Билингки, Расулуллоҳ соллаллоҳу алайҳи васалламнинг одоблари каби одоб ва у Зотнинг ахлоқлари каби ахлоқ ҳеч кимда йўқ. Аллоҳ таоло кимга у Зотнинг ахлоқлари билан хулқланишни ва у Зотга эргашишни насиб этган бўлса, Аллоҳ таолонинг Ўзи у бандага Расулуллоҳ соллаллоҳу алайҳи васалламнинг хулқлари билан хулқланишга ва у Зотга эргашишга ёрдам бериб қўяди. Натижада, у банда сийрат ва суннатни ўзида энг кўп жамлаган кишига айланади. Суннатга эргашган ва у Зот соллаллоҳу алайҳи васалламнинг сийратларини суннат қилиб олган, йўлларини тутган, қалби у Зотнинг муҳаббати билан тўлган киши қандай ҳам бахтли инсон!» Аллоҳ таоло: «Айтинг (эй Муҳаммад): «Агар Аллоҳни севсангиз, менга эргашинглар. Шунда Аллоҳ сизларни севади» (Оли Имрон сураси 31-оят), «Агар унга бўйсунсангиз, ҳидоят топурсизлар» ( Нур сураси 54-оят) яна бошқа бир оятда «Ким Аллоҳга ва Унинг Пайғамбарига итоат этса, бас, у улуғ бахтга эришибди»(Аҳзоб сураси 71-оят) деб марҳамат қилади. Қандай ҳам бундай бўлмасин ахир, Ўзининг китобида Аллоҳ таоло «Албатта Сиз улуғ хулқ устидадирсиз» (Қалам сураси 4-оят) деган-ку! У Зотнинг буюк мақталган хулқлари Қуръонга эргашганларида эди. Қуръон эса у Зот олиб келган китоб бўлиб, суннатга эргашишга далолат қиладиган амрни ўз ичига олади.\nИспанияда Расулуллоҳ соллаллоҳу алайҳи васаллам сийратларига бағишланган давра суҳбати бўлиб ўтди.


Талабалар оддий фуқаро сиёсатчилар қурбони бўлаётганидан ташвишда\nҲафта бошида Тожикистоннинг “Ховар” миллий ахборот агентлиги Душанбе олий ўқув юртларида таҳсил олаётган ўзбекистонлик талабаларнинг Тожикистон ва Ўзбекистон ҳукуматлари раҳбарлари ҳамда жамоатчиликка мурожаатини эълон қилди.\nУнда ўзбек-тожик муносабатлари атрофидаги гап-сўзлар талабаларнинг ўзга юртга қатнаб билим олишида айрим муаммолар туғдираётгани таъкидланган.\n“Икки давлат ўртасида мавжуд айрим тушунмовчиликлар Тожикистонда таҳсил олаётган биз ўзбекистонликларни ёки Ўзбекистондаги тожикларни ноқулай аҳволга солиб қўяётгани жуда ташвишлидир. Айрим сайтларда Тожикистондаги вазият барқарорлашганига шубҳа туғдирувчи сатрлар ҳамон кўзга ташланади. Агар дарҳақиқат шундай бўлса, биз 2000дан ортиқ йигит-қизни ота-оналаримиз Тожикистонда ўқишимизга розилик бермаган бўлар эди. Бир-бирига яқин икки халқни виза тартиби ва миналар билан ажратишнинг нима кераги бор? Кимга керак икки халқнинг бир-бирига адовати? Оддий фуқаро сиёсатчилар қурбони бўлмаслиги керак. Агар биз бугун ўз муаммоларимизни ўзимиз ҳал этмас эканмиз, у ҳолда тақдиримиз минтақада ўз таъсирини кучайтириш ниятида бўлган учинчи давлат қўлида қолиши эҳтимолдан йироқ эмас”,- дейилади мурожаатда.\nТалабаларнинг бу мурожаатида тилга олинган муаммолар ўзбекистонлик ва тожикистонлик бошқа фуқароларни ҳам бефарқ қолдираётгани йўқ. Уларнинг аксарияти икки давлат ўртасидаги виза тартиби энг оғриқли масала бўлиб қолаётганини айтмоқда.\nТожикистонлик Муқаддамхон ая ҳатто элчихоналарга бориб виза олишда ҳам айрим муаммо ва тўсиқлар борлигини билдирди.\nЎзбекистонлик бир суҳбатдош эса дунё ўзбекларининг маънавият ва маърифат ўчоғи бўлган Ўзбекистон бошқа мамлакатлардаги ўзбеклар учун ёпиқ қўрғон бўлиб қолаётгани афсусланарли эканини айтди.\nМавзу юзасидан суҳбатлашган ўзбеклар ва тожиклар икки давлат раҳбарларидан ўртадаги тўсиқ олиб ташланишини талаб қилишини таъкидлади.


Олий лига. 5-тур олдидан мутахассис фикри / CHAMPIONAT.asia\nОлий лига. 5-тур олдидан мутахассис фикри\n11 апр 14:46\nМаълумки бугун олий лиганинг навбатдаги турига старт берилади.\nУшбу турда мухлисларни бир-биридан қизиқарли ўйинлар кутиб турибди десак муболаға бўлмайди. Хусусан Тошкентда “Бунёдкор” – “Локомотив” ҳамда Қаршидаги “Насаф” – “Нефтчи” тўқнашуви кўпчиликнинг диққат марказида турибди.\nМазкур бўлажак баҳслар олдидан мутахассисларнинг фикрларини билиш мақсадида Баҳром Ҳакимовга мурожаат қилдик. Тажрибали мураббий 5-турдаги ҳар бир қарама-қаршилик тўхталиб ўтди.\n11 апрель (жума)\nАйтиш мумкинки, Қаршида меҳмонларга осон бўлмайди. Боз устига “Насаф” ўтган турда “Навбаҳор”дан мағлубиятга учраган. Шу боис бугун фақат ютишга ҳаракат қилиши аниқ. “Нефтчи” аъзолари ва мухлисларини камситмаган холда шуни айтишим мумкинки, бугунги кунда “Насаф” бу жамоадан ҳар томонлама кучли. Бу гапларни илгари ўзим “Насаф”да ишлаганим учун айтаётганим йўқ. “Аждарлар” 2-3 йилдан буён бир хил таркиб билан ўйнаб келмоқда. “Нефтчи”да эса бу борада ўзгаришлар катта. Фарғоналикларнинг ўтган турда “Қизилқум”га қарши кечган баҳсини бевосита стадионда кузатиб қайтдим. Жамоа ҳали ўз ўйинини топиб олмагани кўриниб турибди. “Насаф”нинг эса “Динамо”га қарши ўтказган учрашувини кўргандим. Бугун мезбонлар ютса керак. Яна ким билади дейсиз. Шахсан мен ҳар иккала жамоага ҳам омад тилайман.\n“Бунёдкор” бу йил ҳам чемпионлик учун курашмоқда. Миржалол Қосимов бундан буён фақат терма жамоаларда ишлаши маълум бўлгач, “қалдирғочлар”ни эндиликда ким бошқараётганини билмайман. Лекин жамоанинг мақсади чемпионликни қўл киритиш бўлиши аниқ. Бу жамоа 3-турда ўз майдонида “Олмалиқ” билан дуранг қайд этиб, қимматли икки очко йўқотганди. Қолаверса “Бунёдкор”нинг ОЧЛдаги иштироки ҳам тўхтади. Энди жамоа асосий эътиборни миллий чемпионатга қаратади. Бугун “қалдирғочлар” ҳам фақат ютиш учун чиқади.\n“Локомотив” ҳам ҳудди бугунги рақиби сингари ўз майдонида “Насаф” билан дуранг ўйнаб икки очко йўқотганди. Лекин жамоани тажрибали мураббий бошқармоқда. Вадим Абрамов қандай тактика танлашни билади. Бугун “темирйўлчилар” ҳам уч очко учун тушиши аниқ. Бунинг учун имконият ҳар икки жамоада ҳам тенг. Шуни айтишим мумкинки, бугун қайсидир жамоа ғалаба қозонади. Дуранг бўлмаса керак.\n12 апрель (шанба)\nЭртанги ўйинларга тўхталадиган бўлсак. Шанба куни “Металлург” ютмаса бўлмайди. Жамоа чемппионатнинг дастлабки 4 турида бирорта ҳам очко жамғара олмади. Шу боис бекободликларга ғалаба сув ва ҳовадек зарур. Агарда яна имконият бой берилса, турнир жадвалидаги ўрни янада танг ахволда бўлиб қолиши аниқ.\n“Навбаҳор” эса ўтган турда “Насаф”ни мағлубиятга учрата олди. Шу боис наманганликларнинг кайфияти шунга монанд бўлиши турган гап. Бахтиёр Ашурматов қайси рақибга қандай тактика танлашни билади. У ҳам камида дуранг натижаси билан қайтишни режалаштирган бўлса ажаб эмас. Бу ўйинда кимнидир имкониятини юқори баҳолай олмайман. Чунки “Металлург” устози Рустам Мирсодиқов ўртоғим бўлса, Бахтиёр Ашурматов шогирдимдир. Шу сабабли ҳам уларнинг ҳар бирига бўлажак баҳсда омад тилайман.\nЖиззахликларда аҳвол яхши эмаслигидан хабарим бор. Футболчилар билан ҳисоб-китоб ишлари турганини биламан. Даврон Файзиев илгари қўл остимда ўйнагани учун у билан телефон орқали бўлса ҳам гаплашиб турамиз. Файзиев иродали йигит. Мен унга ишонаман. Эртанги ўйинда унинг жамоасига омад тилайман. Агарда “Сўғдиёна” ғалаба қозона олмаса аҳвол янада оғирлашади. Буни менимча жамоа аъзолари ҳис этиб турган бўлса керак.\n“Андижон” – “Динамо”\nАндижонлик мухлисларни жуда яхши биламан. Талабчанлиги билан ажралиб туради. Эртага уларга фақат ютуқ керак. Акс холда кейин клубда қандайдир ўзгаришлар бўлиши ҳам мумкин. Бу жамоа ўтган турда “Олмалиқ” майдонидан бир очко билан қайтганини биламиз. Лекин эртага ҳам осон бўлмайди. Чунки “Динамо” ҳам осонликча “жон” бермайди. Равшан Ҳайдаровнинг ҳам ўзига яраша футболга қараши ва тактикаси бор. Самарқандликлар шу кунга қадар икки ўйинда ғалаба қозониб очколарини кўпайтириб олди. Лекин эртага “Андижон”га фақат ва фақат ғалаба керак бўлади.\n“Пахтакор” – “Олмалиқ”\nМазкур учрашувни ҳам турнинг марказий ўйини дейиш мумкин. Майдон эгалари жорий чемпионатда йўқотишларсиз иштирок этиб келмоқда. “Олмалиқ” эса “шерлар” учун охирги йилларда ноқулай рақиблардан биридир. Шу боис тошкентликлар ўйинга пухта тайёргарлик кўрган холда, рақибни ҳурмат қилиб майдонга чиқади. Бу ўйинда “Пахтакор”нинг имкониятини юқори баҳолайман.\n“Қизилқум” – “Машъал”\n“Қизилқум”нинг Фарғонадаги ўйинини кўрдим. Жамоа ўйини яхши шакллантирилган. Ҳимояда ҳам ҳужумда ҳам йигитларнинг ҳаракатлари менда ижобий таассурот қолдирди. Улар эртага ўз майдонида ўйнайди. Табиийки устунлик кўпроқ навоийликлар томонида бўлади.\n“Машъал” эса ўтган турда ўз майдонида “Пахтакор”га имкониятни бой берди. Бу жамоани мавсум бошида кучли бешликка киришини айтилганди. Лекин бу жуда қийин бўлади. Менимча бу ўйинда мезбонлар фаворит.


«ҲОЖАТБАРОР» БЕМОР / ADOLAT ижтимоий-сиесий газетаси\nИнсон борки доимо фарзандини ўйлайди. Унинг келажаги яхши бўлишини истайди. Жаҳонгирнинг бобоси ва ота-онаси ҳам фарзандларининг ўқимишли, келажакда яхши касб эгаси бўлишини хоҳларди. Шу боис уни мамлакатимиздаги нуфузли олийгоҳлардан бирига жойлаштириш йўлларини излай бошлашди. Буни қарангки, бу борада «елкадош» бўладиган киши ҳам топила қолди. «Қаҳрамон»имиз Салима Мубинова (мақолада исм-фамилиялар ўзгартирилган) ўз оёғи билан уларнинг олдига борди. Қандай қилиб, дейсизми? Тафсилоти келтирилаётган жиноят иши билан танишсангиз, ўзингиз бунга амин бўласиз.\nСалима Пешку туманидаги табибга даволаниш учун борган вақтида табиб суҳбат жараёнида невараси Жаҳонгир ўқишга кириш учун ҳужжат тайёрлаётганлигини айтиб қолди.\n— Бухорога топшириши шартмас, — деди маслаҳатга қўшилган Салима. — Навоийда абитуриентлар кам бўлади. У ерда жуда яқин танишим ишлайди. Агар хоҳласангиз неварангизнинг ўқишга киришига ёрдам беришим мумкин.\nШифо излаб келган беморнинг бехосдан ўртага ташлаган таклифи табибга маъқул тушди.\n— Танишим билан гаплашиб, жавобини тез кунда айтаман, — деди Салима. — Аммо ўқишга киритиш осон эмаслигини яхши биласиз. Гапнинг индаллоси, харажати бор...\nТабиб бува невараси ўқишга кирса ҳар қандай харажатни беришга тайёрлигини айтди.\nИш хамирдан қил суғургандай тез ҳал бўлганидан хурсанд Салима ўзига ҳамтовоқ излашга киришиб кетди.\n2016 йил 4 июль куни Салима 700 АҚШ долларини унинг уйига келтириб берган Жаҳонгирнинг онасига ўғли ўқишга кирди, деб ҳисоблайверишини яна бир бор таъкидлади.\nЎғлини ўқишга киритиш учун елиб-югураётган бу аёлнинг соддалиги шундоқ юз-кўзларидан, гапидан билиниб турарди. Буни пайқаган Салима бир зумда гапга «тўн кийгизиб қўйди».\n— Навоий давлат педогигика институтига киритадиган «паравоз»лар бор. Мен улар билан ишни пишитдим. Ўғлингиз имтиҳонга кириб ўтирмайди, унинг ўрнига кириб, тестни ечиб чиқадиганлар бор.\nАфсуски, иш Салима айтгандай бўлмади. Жаҳонгир ўқишга кира олмади.\nУлар югуриб Салиманинг олдига келишди.\n— Сизлар қўрқманглар, ўғлингиз институтга киради. Ҳаммаси жойида бўлади,— деди Салима ўйламай-нетмай. — Ўғлингизнинг иши бўйича институтнинг катталари шуғулланишяпти. Бироқ яна 1000 «кўкидан» бериш керак.\nИшонувчан одамларни қарангки, улар яна 1000 АҚШ доллар беришга ҳам рози бўлишди. Алдаш ва фирибгарликда устомон бўлиб кетган Салима шу ернинг ўзида 700 АҚШ доллари олганлиги ҳақида тушунтириш хати ёзиб берди.\nАфсуски, ёлғоннинг «умри» узоққа чўзилмади. Кўза синди. Яъни Салиманинг ёлғонларидан безиб қолган табиб ва унинг фарзандлари «ҳожатбарор»нинг устидан тегишли ташкилотларга арз қилишди.\nСуд ҳукмига биноан Салима Мубинова Ўзбекистон Республикаси Жиноят кодексининг тегишли моддалари билан айбдор деб топилиб, унга нисбатан қонуний ҳукм эълон қилинди.\nЎзбекистон Республикаси Бош прокуратураси ҳузуридаги СВОЖЖДЛҚК департаментининг\nБухоро шаҳар бўлими инспектори,\nДавлат хизматининг барқарорлиги ва ишончлилиги мансабдор шахснинг касбий тайёргарлиги билан бир қаторда маънавий-ахлоқий фазилатларига ҳам боғлиқ....


БОШҚАЛАРГА ТАҚЛИД ҚИЛМА - Mehrob.uz\nУстоз Саййид Раҳматуллоҳ Термизий талабаларга «Устоз ва шогирд мунособатлари», «Илм ҳақида» мавзуларида маъруза қилиб бердилар\nМақолалар access_time14-март 2018, 22:32\n2018 йилнинг 14 март куни Тошкент ислом университетида мажлислар залида…\nМақолалар access_time18-июнь 2017, 20:08\nЭй, одамлар! Сизларга Раббингиздан ваъз (насиҳат), кўксингиздаги нарсага…\nМақолалар access_time25-август 2017, 18:01\nЖаҳл билан турган зарар билан ўтиради. …\nБОШҚАЛАРГА ТАҚЛИД ҚИЛМА\naccess_time28-ноябрь 2017, 13:42 visibility1378\nБошқа кишига таассуб қилиш доимий азобдир. Кўпгина кишилар бу нарсани унутиб қўйиб, овозлари, ҳаракатлари, сўзлари иқтидор ва ҳолатларини бошқаларга ўхшатиб, уларга яқинлашишни ўйлашади. Бу нарса ўз зоти ва табиатига хилоф иш тутиш, ўзини ўзи алдаб, аҳмоққа айланишдир. Ҳар бир одамнинг сурати - кўриниши ҳам, сийрати - феъл-атвори ҳам ўзига хос, бетакрор қилиб яратилган. Сен бошқа нарсасан, тарихда сенга ўхшаши бўлмаган ва бўлмайди ҳам. Сен барча Зайд ва Амрлардан, Эшмат ва Тошматлардан бошқачасан. Уларнинг ҳеч бирига ўхшамайсан. Шундай экан, ўзингни тақлид майдонига ташлама. ''Ҳар кимнинг ўз юзланадиган тарафи бор. Бас, яхши ишларга шошилинг'' (Бақара сураси, 148-оят).\nҚандоқ яратилган бўлсанг, ўшандоқ яшагин. Овозингни, оҳангингни ўзгартирма. Юрганингда ҳам бошқаларга таассуб қилма. Нафсингни Қуръон оятлари асосида тарбиялаб бор. Сенинг ўзингга хос таъм билиш хусусиятинг, ўзингга хос рангинг бор. Биз сени ўша ўз рангинг ва таъмингда бўлишингни хоҳлаймиз. Чунки сен шундоқ яратилгансан ва биз сени шундай ҳолингда таниймиз.\nОдамлар табиати наботот оламига ўхшайди. Ширини бор, нордони бор, узуни бор ва калтаси бор. Сизлар ҳам шундоқ бўлинглар. Агар банан бўлсанг, беҳига айланиб олма. Чунки бананнинг чиройи ва қиймати унинг банан эканлигида. Чунки кишиларнинг ранги, тили, иқтидори, қуввати ҳар турли бўлиши Аллоҳнинг мўъжизаларидан биридир. Сен ўша мўъжизани инкор қилмагин.\n''Ғам-қайғусиз яшай десангиз (ўксинма)'' китобидан.\nҲаётда қандай яшамоқдасан?\n«Мазҳабга тақлид қилиш ҳаром, бизга Қуръон ва Суннат бўлса кифоя» - дейишди Саййид Ҳошим Андижоний ҳазратларига


01:03 / 10.06.2015\nЯқин йилларда Ўзбекистонда контейнер терминаллари миқдори 30 тагача етказилади, юк айланмаси тизимида контейнер орқали ташишлар 20 фоизга яқинни ташкил этади.\nБугунги кунда Ўзбекистонда контейнер орқали ташишлар 7 фоизни ташкил қилмоқда. 2020 йилда бу рақам 20 фоизга етказилиши режалаштирилмоқда. Йилига 500 та турли модификациядаги контейнер ишлаб чиқарилиши режалаштирилган.\nТошкентда бўлиб ўтган, Халқаро бизнес ва технологиялар уюшмаси (AMBIT) ва Бизнес-логистикани ривожлантириш уюшмаси Латвия алоқа вазирлиги ва Латвиянинг Ўзбекистондаги элчихонаси кўмагида ташкил этган “Ўзбекистон-Латвия-ЕИ давлатлари транспорт коридори” деб номланган халқаро анжуманда айтилганидек, 2011-2015 йилларда Ўзбекистон транспорт соҳасига 7 млрд доллар киритилган. Соҳа ривожланишининг зарурий суръатларини қўллаб-қувватлаш учун Ўзбекистонда транспорт секторига инвестициялар 2030 йилгача 47 млрд долларни ташкил қилиши керак.\nИқтисодий тадқиқотлар маркази экспертларининг баҳолашича, Ўзбекистон иқтисодиётининг ўрта муддатли истиқболда 8 фоизлик ўсишини ушлаб туриш учун юк ташишлар ҳажми йилига ўртача 9,2 фоиз ошиб бориши керак.


Омикрон Ўзбекистонда янги коронавирус тўлқинини бошлаши мумкинми? – Газета.uz\nОмикрон Ўзбекистонда янги коронавирус тўлқинини бошлаши мумкинми?\nЎзбекистонда коронавирус пандемиясининг иккинчи тўлқини тугаши биланоқ кунлик коронавирус ҳолатларида яна кескин ўсиш кузатилди. 8 январь куни пандемия бошидан буён қиш мавсумидаги энг юқори кўрсаткич қайд этилди, кейинроқ мамлакатда омикрон штамми аниқлангани айтилди. Ҳозиргача Ўзбекистонда коронавирус тўлқинлари асосан баҳорнинг охирида бошланиб, қишгача давом этаётган эди.\nLotinchada 9 январ 2022, 20:34 Коронавирус Жамият\nЎзбекистонда коронавирус пандемиясининг иккинчи тўлқини тугаганидан сўнг, 6 январь куни касалланишлар сони кескин ортгани маълум қилинди. 6 январь куни 251 та, 7 январда 214 та ва 8 январь куни 369 та янги коронавирус ҳолатлари қайд этилди. Айни вақтда касаллик ҳолатларининг кескин кўпайиши нафақат Ўзбекистонда, балки бутун дунёда ҳам кузатилмоқда.\nЯкшанба куни Ўзбекистонда коронавируснинг «омикрон» штамми аниқланганлиги маълум қилинди.\nПандемия бошланишидан бери вирус билан касалланиш ҳолатларининг ўсиш динамикаси таҳлилларига қаралса ҳамда мамлакатда касалликнинг тез тарқалувчи омикрон штамми қайд этилгани инобатга олинса, Ўзбекистонда янги коронавирус тўлқини бошланаётган бўлиши мумкин.\n2020−2021 йилларда Ўзбекистонда коронавируснинг ривожланиши асосан баҳорнинг охирида бошланиб, қишгача давом этди. Охирги бир ой давомида коронавирус билан касалланиш ҳолатларининг борган сари камайиши кузатилди. 2021 йил декабрь ойида касалланишнинг қишки мавсумдаги энг юқори кўрсаткичи қайд этилган эди (278 нафар 10 декабрда). 2 январь куни эса ушбу кўрсаткич (64 нафар) 2021 йилнинг январидаги кўрсаткич (49 нафар)га яқинлашди. Аммо 2−6 январда янги касалланиш ҳолатлари 64 нафардан 251 нафаргача кўпайди. 8 январь куни эса 369 та коронавирус ҳолатлари аниқланди. Бу пандемия бошлангандан буён қиш мавсумидаги энг юқори кўрсаткич.\nЎзбекистонда коронавируснинг биринчи тўлқини 2020 йил декабрь ойигача давом этган. Бир йил аввал, 2021 йил январь ойида вазият стабил ҳолатда бўлган. Янги касалланиш ҳолатлари бўйича антирекорд 2021 йилнинг 5 август куни қайд этилган (974 нафар бемор). 2021 йилда оммавий вакцинация бошланганига қарамасдан, ўтган йил баҳорида бошланган иккинчи тўлқин давомида 2020 йилга нисбатан кўпроқ коронавирус ҳолатлари аниқланди.\n2021 йил 6 январь куни Ўзбекистон шифохоналарида 1058 нафар бемор даволанаётган бўлган (хозир 1419) ва бу кўрсаткич шу йилнинг 14 март кунигача (орада бироз кўтарилиб) камайиб борган. 2021 йилнинг 15 мартидан бошлаб эса эпидемиянинг иккинчи тўлқинига сабабчи бўлган ўсиш кузатилган.\nУшбу икки тўлқинни бир кунда бошланганидан ташқари (биринчи тўлқин 2020 йил 15 март, иккинчи тўлқин 2021 йил 15 март), яна бир нарса боғлаб туради: 2020 йилда ҳам, 2021 йилда ҳам коронавирус билан касалланиш чўққиси август ойига тўғри келган.\n2020 йилнинг 29 июль куни Ўзбекистон шифохоналарида даволанаётган коронавирусга чалинганлар сони 9517 нафарга етган. Коронавирус 2021 йилда аввалги йилга нисбатан кенгроқ тарқаганига қарамасдан, бу антирекорд бошқа такрорлангани йўқ. Бунга 2021 йилга келиб коронавирусни даволаш кўрсаткичи ҳам ўсгани сабаб бўлди. Яъни 2020 йил июль ойида 8782 нафар бемор тузалган бўлса, 2021 йилнинг шу ойида ушбу кўрсаткич деярли икки баравар — 16299 нафарга ошган.\n2020 йилнинг июнида коронавирусга қарши кураш штаби аъзоси Ҳабибулло Оқилов коронавирус 30 даража иссиқ ва ундан юқори ҳароратда юқиш фаоллигини тўлиқ йўқотиши, ҳаво намлигининг пасайиши ва тўғридан-тўғри тушувчи қуёш нурлари вирусни нобуд қилишини таъкидлаган эди.\nАммо расмий статистикага кўра, ёзда нафақат касалланиш, балки ўлим ҳолатлари ҳам кескин ошди. Ўзбекистонда 2020 йилда 614 та, 2021 йилда 871 та коронавирус асоратлари оқибатида вафот этганлар қайд этилди. 2020 йилда коронавирусдан ўлим ҳолатлари ёз ўрталарида кўпайишни бошлаб, қишгача юқорилигича сақланиб қолганди, кейинчалик бутун қиш давомида жуда кам сонли ўлим ҳолатлари аниқланди. 2021 йилда эса яна ёзда кўпайишни бошлаган ўлим ҳолатлари бўйича бу сафар қишда ҳам кескинлик сақланиб турди.\nЭпидемиянинг 2021 йил ёзида ўз чўққисига чиққан иккинчи тўлқин 2020 йилги биринчи тўлқинга нисбатан беморлар ва ўлимлар сони бўйича анча оғирроқ кечди.\n«Омикрон» дунёда янги коронавирус тўлқинини бошлаб юборди\n2022 йилда бутун дунёда коронавирусга чалиниш бўйича кунлик рекорд яна янгиланди. 7 январь куни ер юзида 2 миллион 700 мингдан зиёд кишида «СOVID-19» аниқланди. Бу — 6 январь ҳолатига нисбатан қарийб 200 мингтага кўп кўрсаткич. Янги ҳолатларнинг аксариятини «омикрон» штамми ташкил этмоқда.\nОлимлар ҳозирда бутун дунёда шиддат билан тарқалаётган омикрон штаммини аввалги шатммларга нисбатан анча енгил деб аташмоқда.\nЖанубий Африкалик олимлар омикрон штаммининг пайдо бўлиши пандемиянинг энг ўткир даври ўз поёнига етаётганини билдиришини қайд этишди. Бир гуруҳ шифокорлар омикрон биринчи бор қайд этилган касалхонада ўрганиш ўтказган: улар коронавирус билан ҳозирги тўлқинда касалланган 466 нафар ва аввалроқ касаллик аниқланган 3976 нафар беморларнинг маълумотларини таҳлил қилдилар.\n«Инфекция тўлқини мисли кўрилмаган тезлик билан ҳаракатланди ва олдинги штаммларга қараганда анча енгилроқ касалликларга сабаб бўлди. Агар бу модель сақланиб қолса ва бутун дунёда такрорланса, эҳтимол биз касалланиш ва ўлим кўрсаткичларининг тўлиқ ажралишини кўрамиз», — дея қайд этди таҳлил муаллифлари.\nНодирбек Нортўраев /«Газета.uz» 7 323\nЎзбекистонда кунлик коронавирусга чалиниш ҳолатлари кескин ортди 7 январ 2022, 11:51


10:20 / 02.02.2018 1922 pdf Ўқиш режими + -\nҲаж ва умрани Аллоҳ учун тугал адо этинг. Агар ушланиб қолсангиз, муяссар бўлган ҳадий (вожиб). Ҳадий ўз жойига етмагунча, сочингизни олдирманг. Сиздан ким бемор бўлса ёки бошида озор берувчи нарса бўлса, унга рўза тутиш, ёки садақа бериш, ёхуд қурбонлик сўйиш ила фидя (вожиб). Агар тинч бўлсангиз, ким умрадан ҳажгача баҳраланган бўлса, унга муяссар бўлган ҳадий (вожиб). Ким топа олмаса, уч кун ҳажда, етти кун қайтганингизда рўза тутиш (вожиб). Ана ўша тўлиқ ўн кундир. Бу аҳлу оиласи Масжидул Ҳаромда яшамайдиганлар учундир. Ва Аллоҳга тақво қилинг ҳамда билингки, албатта, Аллоҳ иқоби шиддатлидир. Бақара 196.\nУшбу ояти каримада Аллоҳ таоло ҳаж ва умрани Ўзи учун тугал адо этишга буюрмоқда.\n«Ҳаж ва умрани Аллоҳ учун тугал адо этинг».\n«Ҳаж» сўзи луғатда улуғ нарсани қасд қилишга нисбатан ишлатилади. Ислом шариатида эса ҳаж махсус замонда, махсус маконда, махсус амаллар билан махсус ибодатни адо этишдир.\nҲаж фақат махсус вақтда адо қилинади. Хусусан, унинг бош рукни – Арафотда туриш зулҳижжа ойининг тўққизинчи куни бўлиши шарт. Бошқа вақтда ҳар қанча турса ҳам, ҳаж ҳисобланмайди.\nҲаж ибодатини адо этиш учун Аллоҳ томонидан ирода қилинган маконлар – Масжидул Ҳаром, Арафот, Муздалифа, Мино каби жойлар махсус макондир. Бошқа жойларда бу ибодатларни адо этиш мумкин эмас.\nБунда эҳром, Каъбани айланиб тавоф қилиш, Сафо ва Марва орасида саъй қилиш, Арафотда туриш, Муздалифада тунаш, шайтонга тош отиш каби амаллар кўзда тутилган.\n«Умра» сўзи эса луғатда «зиёрат ва ободлик» деган маъноларни билдиради. Ислом шариатида эса Байтуллоҳни тавоф қилиб, Сафо билан Марва ўртасида саъй қилиб бажариладиган махсус зиёратга умра дейилади.\nУшбу оятда Аллоҳ таоло ҳаж ва умранинг фарзларини, шартларини тугал, бенуқсон қилиб, Аллоҳ учун адо этишга амр қилмоқда. Шу билан бирга, «Ҳаж ёки умрани ният қилиб, ибодатни бошласангиз, охирига етказинг» деган маъно ҳам бор. Бу амри илоҳийга биноан, ҳаж ёки умрани ният қилиб, эҳромга кирган ҳар бир мусулмон уни охиригача тугал қилиб адо этишга уринади. Лекин инсоннинг иродасидан ташқари ҳолатлар ҳам содир бўлиши мумкин. Касаллик ориз бўлиши ёки Набий алайҳиссалом бошчиликларида Байтуллоҳни ҳаж қилишга келаётган мусулмонларни мушриклар тўсгани каби, йўлни душман тўсиши мумкин. Ундай ҳолатда нима бўлади?\nОятда бу саволга жавобан:\n«Агар ушланиб қолсангиз, муяссар бўлган ҳадий (вожиб)», – дейилмоқда.\nШариати исломияда ҳожи ёки умрачининг душман ёки касаллик ёхуд бошқа сабабга кўра ибодатни адо эта олмай қолишига «эҳсор» дейилади.\n«Ҳадий» «ҳадя» сўзининг жами бўлиб, ҳаж ёки умрага чиққан одам ўзи билан бирга қурбонлик қилиш учун олиб чиққан қўй, эчки, мол ёки туядан иборат ҳайвонга айтилади. Ўша пайтда Байтуллоҳ зиёратига чиққан одам бу ҳайвонлар қурбонликка аталганини билдириш учун бўйнига хурмонинг пўстлоғидан аломат – белги ҳам осиб қўяр эканлар. Буни кўрган одамлар у ҳайвонга тегмас, йўқолиб қолса ҳам, Ҳарамга боргунича юраверар экан.\nДемак, эҳсор бўлган (ушланиб қолган) киши ҳадий (қурбонлик) қилар экан. Албатта, ният билан чиққан ҳожи ёки умрачи ибодатини Аллоҳ таоло айтганидек тугал бажариши керак эди. Аммо эҳсор туфайли ниятини амалга ошира олмай қолди. Аллоҳ меҳрибон, бандаларига енгилликни хоҳлайди. Ушланиб қолганлар ўзлари муяссар бўлган қурбонликни қилиб, сочларини олдирсалар, улар ҳам ибодатларини тугал қилган ҳисобланадилар. Шунинг учун ҳам бу амалларни худди ибодатни тугал адо қилаётган ҳожи ёки умрачи каби адо этишга амр бўлмоқда:\n«Ҳадий ўз жойига етмагунча, сочингизни олдирманг».\nҲанафий мазҳаби бўйича, эҳсор туфайли тутилиб қолган киши қурбонликни бошқалар орқали юборади ва унинг Ҳарамда сўйилгани ҳақидаги хабар келгунча сочини олдирмай, эҳромдан чиқмай туради. Айтилган амрни бажарганда, у ҳам ибодатини тугал адо этган ҳисобида ажр олади.\nОлтинчи ҳижрий йилда мусулмонлар Пайғамбаримиз Муҳаммад алайҳиссалом раҳбарликларида ният қилиб, эҳромга кириб, ҳадий олиб келганларида, мушриклар уларнинг йўлларини тўсиб, ибодатдан ман қилишган. Ҳудайбия номли жойда Пайғамбаримиз ўзлари билан етаклаб келган қурбонликларини сўйиб, сочларини олдирганларидан кейин саҳобалар ҳам шундай қилганлар ва ҳаммалари орқаларига қайтганлар. Фатҳ сурасида бу ҳақда тўлиқ хабар келади.\nҲаж ёки умрани тугал адо этганлар ҳам, эҳсор туфайли ушланиб қолганлар ҳам қурбонликни жойига етказиб, сўйганидан сўнг сочини олдириб ёки қисқартириб, эҳромдан чиқадилар. Буни билгандан сўнг «Мабодо эҳромдаги одам сочини олдиришга мажбур бўлиб қолса-чи?» деган савол пайдо бўлди. Бу саволга жавоб оятда:\n«Сиздан ким бемор бўлса ёки бошида озор берувчи нарса бўлса, унга рўза тутиш, ёки садақа бериш, ёхуд қурбонлик сўйиш ила фидя (вожиб)», – деб келмоқда.\nБиров сочини олдирмаса бўлмайдиган бир касалга чалинди ёки бошига бит тушиб кетди, ёки яра тошди. Шунга ўхшаш ҳолларда қурбонлик сўйишдан олдин сочини олдиради-да, хоҳласа, уч кун рўза тутади ёки олтита мискинга овқат беради, хоҳласа, бир сўйиш сўйиб, тўлов тўлайди. Бу шариатда «фидя бериш» дейилади.\nИмом Бухорий Каъб ибн Ужра розияллоҳу анҳудан ривоят қиладиларки, у киши:\n«Мени Расулуллоҳнинг ҳузурларига кўтариб олиб боришди, бит юзимга сачраб, тушиб турар эди. У зот алайҳиссалом:\n– Сени бу ҳолга тушиб қолган деб ўйламаган эдим. Қўйинг борми? – дедилар. Мен:\n– Йўқ, – дедим. У киши:\n– Уч кун рўза тут ёки олтита мискинга таом бер. Ҳар бир мискинга ярим соъ бер, сўнг сочингни олдир, – дедилар.\nСўнг ҳажнинг бошқа ҳукми баён қилинади:\n«Агар тинч бўлсангиз, ким умрадан ҳажгача баҳраланган бўлса, унга муяссар бўлган ҳадий (вожиб)».\nЯъни эҳсор бўлмаса, душман йўлини тўсмаса, тинч-омон бориб, ибодатни тугал адо этса, умрадан сўнг эҳромдан чиқиб, оддий ҳолатдаги каби, ҳамма нарсалардан манфаатланиб, ҳузур қилиб юрса, муяссар бўлган қурбонликни қилсин. Бу шариатда «таматтуъ» дейилади ва луғатда «фойдаланиш», «маза», «ҳузур қилиш» деган маъноларни англатади. Унда ҳаж қилмоқчи бўлган одам эҳромга кираётган пайтда аввал умрани ният қилади.\nМаккаи Мукаррамага келиб, Байтуллоҳни тавоф қилиб, Сафо ва Марва орасида саъйни адо этгандан сўнг эҳромдан чиқади. Ҳаж вақти келгунча эҳром ман қилган нарсалардан фойдаланиб, ҳузур қилиб юриши мумкин бўлади.\nҲаж вақти – зулҳижжанинг саккизинчи куни келганда, ҳажни ният қилиб, эҳромга киради ва ибодатларни адо этишни бошлайди. Бир сафарда икки ибодатни адо этгани, орада умрадан сўнг ҳажгача эҳром ман қилган нарсалардан фойдалангани, ҳузур қилгани учун муяссар бўлганича қурбонлик қилади.\n«Ким топа олмаса, уч кун ҳажда, етти кун қайтганингизда рўза тутиш (вожиб)».\nДемак, таматтуъ қилган одамнинг сўйгани қурбонлиги бўлмаса, у камбағал бўлса, уч кун ҳажда – умрага эҳром боғлагандан то ийди қурбон кунигача бўлган муддатда рўза тутади. Уламолар «Арафа кунидан аввалги уч кун бўлса яхши бўлади», – деганлар. Ҳаждан қайтгандан кейин етти кун, ҳаммаси бўлиб ўн кун рўза тутиш керак.\n«Бу аҳлу оиласи Масжидул Ҳаромда яшамайдиганлар учундир», яъни таматтуъ ва унга боғлиқ нарсаларни қилиш ҳаммага ҳам буюрилмаган. Ҳарам ҳудудида яшайдиганларга таматтуъ мумкин эмас.\nАввалги ишлар баёнида таъкидланганидек, ҳаж ва умрада ҳам қалблар тақвога буюрилмоқда:\n«Ва Аллоҳга тақво қилинг ҳамда билингки, албатта, Аллоҳ иқоби шиддатлидир».\n11:20 / 03.02.2018 3691\n07:25 / 04.02.2018 1862\n1763 16:20 / 16.02.2018\nБақара сураси, 72-оят\nБир жонни ўлдириб қўйиб, у ҳақда ихтилофга тушганингизни эсланг. Аллоҳ сиз беркитган нарсани чиқарувчидир. Бақара 72. Ҳа, Бану Исроил ўз ичидан бир одамни ўлдириб, давоми...\n1684 09:00 / 23.09.2017\n1886 09:25 / 16.03.2018


ИнтерФУТБОЛ :: Статистика: Ким энг кучли\nСтатистика: Ким энг кучли\nПЕНАЛЬТИ МАВЗУСИ - ОХИРГИ 10 ЙИЛЛИК СТАТИСТИКАСИ. Кўпчилик 11 метрли жарима зарбасини одатда лотереяга қиёслайди, айримлар учун эса бу 99 фоизли гол... Футболни пенальтисиз тасаввур қилиб бўлмаслиги ҳам айни ҳақиқат. Championat.com сайти илтимосига кўра, transfermarkt.ru таҳлилчилари охирги 10 йилликда энг кучли пенальти тепувчилар сифатида кўзга ташланган футболчилар рўйхатини тузиб чиқишди ва омма ҳукмига ҳавола этишди.\nМарчин РОБАК (Польша)\nЖами пенальтилар сони: 49та\nСамарасиз уринишлар сони: 4та\nЭлит рўйхатга тушган энг кутилмаган исм-шариф. 37 ёшли Робак айни пайт Польша чемпионати 3-лигаси иштирокчиси «Видзев» таркибида тўп сурмоқда. Умуман, бу футболчининг фаолияти мақтайдиган даражада эмас: 2011 йили Туркиянинг «Коньяспор» клубига йўл олган Марчин атиги 2 мавсумдан кейин ватанига қайтди ва шу-шу маҳаллий жамоалар шарафини ҳимоя қилмоқда. Фахрий ўйинчи ҳозирги жамоасида ҳам штатли пенальтичи ҳисобланади. Умумий статистикага қарасак, у охирги 10 йил давомида «нуқта»га жами 49 марта яқинлашиб, атиги 4та уринишда дарвозани ишғол қилолмаган.\nҚизиқарли факт: Марчин жорий мавсум 19та гол урди. Шундан 11таси айнан пенальтилар самарасидир.\nЖами пенальтилар сони: 52та\nСамарасиз уринишлар сони: 6та\nАзарнинг «нуқта»дан йўллайдиган зарбалари - дарвозабонлар учун чинакам жумбоқ. У бунда сира шошмайди ва югураётган ҳолатида дарвозабон ҳаракатини кузатиб, тўпни қарама-қарши бурчакка йўллайди. Бу ижро услубини Англия терма жамоаси собиқ вакили Мэттью Ле Тиссье кашф қилганди. Эътиборлиси, у эндиликда Эденнинг зарбаларини мароқ билан кузатади: «Пенальтини шу услубда амалга ошириш учун футболчи қатъий ишончга эга бўлиши керак. Азар айнан шундай ўйинчилар сирасидан. У тўпни дарвозабон ҳаракатлана бошлаганидан кейингина тепади. Бу ажойиб усул. Эден ўзига шу қадар ишонадики, тўпга умуман қарамайди». «Нуқта»дан зарба йўллашни «Лилл»даёқ бошлаган бельгиялик футболчи бу ишини «Челси»да ҳам давом эттирди. Дарвоқе, у Франция ва Англия чемпионатларида қаторасига 24та пенальтидан самарали фойдаланган эди. Бу серия 2015 йилнинг 3 май оқшоми узилиб қолди. Ўшанда Азар «Кристал Пэлас» дарвозабонини доғда қолдиролмади.\nҚизиқарли факт: Азарохирги 10 йил ичида 46та уринишда гол урди ва атиги 6та ҳолатда ярим ҳимоячининг техникаси иш бермади.\nЭран ЗАХАВИ (Исроил)\nЖами пенальтилар сони: 54та\nСамарасиз уринишлар сони: 8та\n«Локомотив» бош директори Василий Кикнадзенинг айтишича, Эран қишки трансферлар даврида «темирйўлчилар» сафига қўшилиши мумкин эди. Қизиқишнинг боиси нима? Исроиллик 32 ёшли тўпурар сўнгги йилни ўта сермаҳсул ўтказди. Мисол учун, Евро-2020 саралаш турнири тўпурарлари рўйхатида кимсан Криштиану Роналду билан бирга 2- ўриндан жой олди. Хитой миллий чемпионатида эса 29та гол уриб, энг яхши тўпурар мақомига эришди.\nҚизиқарли факт: Захави охирги вақтларда «нуқта»га нисбатан камроқ яқинлашди. Лекин 2 йилча олдин ҳар мавсум 10-14та пенальтини голга айлантирарди. Ана шу кўрсаткичи унга рўйхатнинг юқори қисмидан жой ҳозирлади.\nСамарасиз уринишлар сони: 5та\nЛеваголга хос пенальти тепиш услуби: ҳужумчи дарвозабонни диққат билан кузатиб, вазиятга баҳо беради ва сўнгги сонияда зарбанинг кучи ва йўналиши хусусида бир тўхтамга келади. Бунда у аввалига дарвоза чизиғига параллель равишда ҳаракатланади, тана оғирлигини зарба берадиган оёғига оғдиради ва дарвозабонга бирров назар ташлайди. Шунга асосан, рақибнинг қайси оёғи ердан кўтарилишига қараб, йўналишни белгилайди. Бордию, Роберт дарвозабон ҳаракати ҳақида зарур маълумот ололмаса, тўпга қарамай, ички туйғусига ишонган ҳолда узоқ бурчакни нишонга олади.\nҚизиқарли факт: Левандовски пенальтилар бобида ўзига хос рекорд соҳиби - у 29та самарали зарбадан иборат серия муаллифи. Ушбу ажойиб кўрсаткичи 2018 йилнинг 10 март куни узилиб қолди. Ўшанда «Бавария» голеадори Бундеслига доирасида «Гамбург»га қарши кечган баҳсда «нуқта»дан гол уролмади. Умуман олганда, поляк охирги 10 йилда пенальтидан 47та марта фойдаланиб, 5 бора омадсизликка юз тутди.\nЖами пенальтилар сони: 60та\nСамарасиз уринишлар сони: 13та\nАйнан пенальти тепишга нисбатан кучли иштиёқ вақтида Неймарнинг «ПСЖ»дан кетишига сабаб бўлишига сал қолганди. Воқеа 2017 йили юз берган: Франция чемпионатидан ўрин олган «Лион»га қарши беллашув охирида ҳакам «тўқувчилар» дарворзаси томон пенальти белгилагач, Неймар ва Кавани уни ким амалга ошириши борасида тортишиб қолишди. Аниқроғи, уругвайлик ҳужумчи зарба беришга чоғланган паллада Неймар бу ҳуқуққа эга бўлишни истади. Лекин Кавани кўнмади ва якунда ўзи зарба йўллаб, гол уролмади. Шу можародан кейин Неймар Париж клубидан кетишга отланди. Тўғри, тез орада бу аҳдидан қайтди.\nҚизиқарли факт: Неймар - Кавани можаросидан кўп ўтмай, бразилиялик футболчи ЧЛ доирасидаги баҳсда пенальти тепиш ҳуқуқини айнан уругвайлик жамоадошига тортиқ этди.\nЖами пенальтилар сони: 65та\n«ПСЖ» соҳиби Носир ал Хелайфи ўша машҳур можародан кейин Каванига 1 млн. евро миқдорида бонус ваъда қилиб, пенальти тепиш ҳуқуқини Неймарга беришини сўради. Бироқ уругвайлик ҳужумчи Парижда 5 йилдан буён тўп сураётгани ва жамоада 3-рақамли сардор эканлигини рўкач қилиб, таклифни рад этди.\nҚизиқарли факт: Кавани ва Неймар эндиликда 11 метрли зарбани навбатма-навбат ижро қилмоқдалар. Ҳозирда уругвайликнинг натижаси бироз яхши, аммо улар бой берилган имкониятлар бобида тенг кўрсаткичга эгалар.\nЖами пенальтилар сони: 76та\nСамарасиз уринишлар сони: 14та\nБразилиялик тўпурар пенальти тепиш масаласида асосан зарба кучига урғу беради. У гўё тўп билан дарвоза тўрини тешиб юборишни мўлжаллагандек таассурот уйғотади. Аммо куч ҳар доим сифатга мос келавермайди. Масалан, Халк «Зенит»даги қисқа фаолияти давомида нақ 6та пенальтини кўкка совурганди. Ана шу хатоларининг 5таси оқибатида эса Россия Премьер-лигаси етакчиси қимматли очколардан маҳрум бўлган.\nҚизиқарли факт: Халк - ҳазил-мутойибани хуш кўрадиган футболчи. У «Зенит»нинг Қатардаги йиғини чоғи Юрий Лодигин дарвозасини айёрона тарзда ишғол қилганди. Яъни тўпни тепадигандек югуриб келади, лекин дарвоза томон бутсаси учиб кетади. Дарвозабон бурчакка сакраганидан кейин эса ҳужумчи тўпни оҳиста қарама-қарши бурчакка ташлаб қўйганди.\nЖами пенальтилар сони: 75та\nСамарасиз уринишлар сони: 10та\nЗлатан ёрқин ва сермаҳсул фаолияти давомида футбол ихлосмандларига кўплаб шедевр голлар тортиқ этди. Ибра «Лос-Анжелес Гэлэкси» билан шартнома тузгач, кўпчилик уни нафақага чиқишга ҳозирлик кўраётганини тахмин қилди. Бироқ швециялик афсона АҚШда 2 йил ичида 54та гол уриб, яна еврофутболга қайтди. Ибрагимовичнинг ҳаттоки, «нуқта»дан йўллайдиган зарбалари ҳам ҳужумчиларга намуна даражасида нафис чиқади...\nҚизиқарли факт: Лионель Месси 1та мавсумдаги голлар сони бўйича афсонавий Герд Мюллердан ўзиб кетганида, Ибра бунга ўзига хос тарзда муносабат билдирганди: «Агар ҳакамлар «Барселона»га берган даражада кўп пенальти тепиш ҳуқуқига эга бўлганимда, голларим сони аллақачон 90тадан ошиб кетарди».\nЖами пенальтилар сони: 98та\nСамарасиз уринишлар сони: 23та\nАргентиналик даҳоча ўйинларини кузатсангиз, у учун пенальтидан кўра, оддий жарима зарбасидан гол уриш осонроқдек туюлади. Дарҳақиқат, Лео пенальтилар устаси эмас. У айниқса, 2015 йили бу борада ўта қониқарсиз натижа қайд этди: ҳар 3та уринишидан бири самарасиз. Тўғри, ҳамма Мессининг тўхтовсиз равишда рекордлар ўрнатишига кўникиб қолди. Бироқ улар ортида бир қатор антирекордлар ҳам бор. Масалан, «нуқта»дан зарба йўллаш бобида «Барселона»нинг бирор-бир футболчиси Леочалик кўп хатога йўл қўймаган. Бунинг сабаби нима? Ҳаммаси оддий: аргентиналик мерган тўпни тепгунига қадар дарвозабонлар жойларидан қўзғалишмайди. Месси бу борада ички туйғусига таянадиган Левандовскидан ибрат олса, ёмон бўлмасди. Ҳар ҳолда, жуда кўп ҳолатларда асабларини жиловлай олмаган ҳужумчи йўллаган тўп дарвоза тўсини устидан ўтиб кетган. «Клуб ва терма жамоада бир нечта пенальтидан фойдаланолмаганимдан афсусдаман. Лекин штатли пенальтичиман, барибир. Бу дарвозабонлар учун зарба йўллаш услубимни синчиклаб ўрганиш имкониятидир», - дейди Леонинг ўзи.\nҚизиқарли факт: Лионель Месси ҳам хато қилишдан тўлиқ ҳимояланмаган, албатта. Лекин аргентиналик афсонанинг айрим хатоларини унутиш осон эмас. Дейлик, у Америка кубоги-2016 финалида ҳам пенальтидан гол уролмаган ва жамоаси чемпионликдан мосуво бўлганди.\nЖами пенальтилар сони: 115та\nСамарасиз уринишлар сони: 17та\nРоналду - пенальтичилар қироли. У 11 метрли нуқтадан илк голини 2005 йили нишонлаганди. Футболчининг эътирофига кўра, стандарт вазиятлардан зарба йўллашни болалигидан ёқтиради. Умуман, Криш фаолиятидаги бир қатор муҳим голларини айнан 11 метрли жарима зарбасидан урган. Жумладан, «Реал» мухлислари ЧЛ-2015|2016 финали пенальтилар сериясида «Атлетико» дарвозасига йўллаган зарбасини яхши эслашади.\nҚизиқарли факт: Роналду арсеналида афсунгарлик белгилари ҳам йўқ эмас. Мисол учун, «Реал» ЧЛ доирасида «ПСЖ»га қарши кечган учрашувда 11 метрли жарима зарбаси тепиш ҳуқуқига эга бўлгач, Криштиану «нуқта»га яқинлашди. Таажжубки, Роналду зарба бериш арафасида тўп юқорига сакрагандек туюлди, футболчи эса шундан сўнг уни дарвозага йўллади. Роналдунинг собиқ жамоадоши Рио Фердинанд кейинчалик буни мўъжизага йўйди: «Онт ичаман, кишини ақлдан оздирадиган вазият. Криштиану уни машғулотларда ўзлаштирган».\nP.S.: чемпионатлар рестартидан олдинги статистика келтирилган.


Петербургда 33 яшар ўзбекистонликка номаълум шахс ўқ узди\n25 июн 2022, Тошкент вақти: 21:07\nСанкт-Петербург шаҳри марказида номаълум шахс ўзбекистонликка ўқ отар қуролдан ўқ узди. Бу ҳақда Россия Ички ишлар вазирлигининг Центральний район бўйича бошқармасига таяниб, риафан.ру сайти хабар қилди.\nМаълум бўлишича, жума куни соат 03.12 да полицияга шаҳарнинг Восстание кўчасида турган икки машинадан ўқ овозлари эшитилгани тўғрисида хабар келиб тушган. Ўша куниёқ Мариинская касалхонасидан Ўзбекистон фуқароси, 1984 йилда туғилган Далёр Т. ёрдам сўраб мурожаат қилгани тўғрисида полицияга хабар қилинган.\nДалёрнинг сўзларига кўра, Восстание майдонида ёши 25-26 лардагиномаълум шахс унга қараб ўқ узган. Ҳужум қилган шахснинг эгнида қизил кўйлак ва камуфляж рангида шортик бўлган.\nВоқеанинг барча тафсилотлари ўрганилаётгани хабар қилинди.


"Беларусь президенти февралда Тошкентга келади" деган хабарлар тасдиғини топмади!\n11 Январь 2017 12:24 418\nКеча, 9 январь куни кўпгина ахборот нашрлари tut.by сайтига ҳавола берган ҳолда "Беларусь президенти Лукашенко февралда Тошкентга келади" деб хабар беришганди. Бу хабарлар тасдиғини топмади!\nҲавола орқали хабарнинг илк манбасини кўриш истагида бўлганлар бўш саҳифага дуч келишди. Кейинроқ, тушдан кейин эса tut.by сайти Беларусь ва Ўзбекистон иқтисодий муносабатларига оид янги таҳлилий материал эълон қилди ва бу материал ичида "юқори даражадаги расмий учрашувлар қачон бўлиши ҳақида расмий маълумот ҳали эълон қилинмаганлиги"ни билдирди.\nАлександр Лукашенко 2016 йил октябрь ойида Покистондан қайтишда Ўзбекистонга тўхтаб ўтганди ва Самарқандда биринчи Президентимиз қабрини зиёрат қилганди. Шунингдек, Шавкат Мирзиёев билан ишчи учрашув ҳам ўтказганди.\n2017-02-27 09:43:13 2227


Грузия россиялик аскарга бошпана бериши мумкин\n05 декабр 2020, Тошкент вақти: 14:09\n- Тбилиси Россия армияси сержанти Александр Глуховга сиёсий бошпана бериш масаласини кўриб чиқмоқда, деб хабар қилди Грузия ташқи ишлар вазирлиги.\nРоссия мудофаа вазирлиги “сержант Глуховни ўғирлаб кетди”, деб грузиялик ҳарбийларни айблаётган эди. Чоршанба куни Глухов журналистларга ҳарбий қисмни ўз ихтиёри билан тарк этганини айтди.\n- Мен ўз хоҳишим билан кетдим, мени ҳеч ким мажбур қилгани йўқ, деди сержант.\nУнинг айтишича, командирларининг қийноқлари ҳарбий қисмни тарк этишга мажбур қилган.


Тошкент давлат юридик университетининг ўқув ишлари бўйича проректори лавозимига тайинланди. Бу ҳақда Адлия вазирлиги Жамоатчилик ...\nқўмитаси ходимлари томонидан Давлат кимё-фармацевтика университети проректори ҳибсга олинди. Бу ҳақда «РИА Новости» хабар қилди. Қайд этилишича, ... Ташкилот ходимлари ўз вазифалари виждонан бажаришмаган, олийгоҳ проректори эса иш жараёнини назорат қилмаган. Бундан ташқари, олийгоҳ ...\nОлий таълим муассасаларида маънавий-маърифий ишлар бўйича проректор лавозими тугатилади\nмувофиқ, олий таълим муассасаларида маънавий-маърифий ишлар бўйича проректори лавозими ўрнига ёшлар билан ишлаш бўйича проректори лавозими ... бўйича проректори лавозими жорий этилади, ёшлар билан ишлаш бўйича проректорларнинг фаолиятини мувофиқлаштириш вазифаси Ўзбекистон Республикаси ...\nимзолади. Унга кўра, олий таълим муассасаларида илмий ишлар бўйича проректор лавозими ўрнига илмий ишлар ва инновациялар бўйича проректор ... олий таълим муассасаларининг илмий ишлар ва инновациялар бўйича проректори лавозимларига тайинланади. Шунингдек, олий таълим муассасалари ...


АКТ вазири бойсунлик ёшлар билан учрашди...\n27.06.2021 20:05 0 1433\nМамлакатимизда ҳар йили 30 июнь — «Ёшлар куни» байрами сифатида кенг нишонланади. Ана шу байрам арафасида, 26 июнь куни Бойсун туманидаги 1-касб-ҳунар мактабида «Вазир, ҳоким ва ёшлар учрашуви» бўлиб ўтди. Унда Ўзбекистон Республикаси ахборот технологиялари ва коммуникацияларини ривожлантириш вазири Шуҳрат Содиқов ва Бойсун тумани ҳокими Асқарали Жўраев иштирок этди.\nМактабга кираверишда бойсунлик ҳунармандлар, ёшларнинг қўл меҳнатлари билан яратилган миллий маҳсулотлар кўргазмаси ташкил этилди. Меҳмонлар эътиборини картон қоғоздан ясалган машиналар ўзига тортди. Уни тумандаги 5-мактаб ўқувчиси Комрон Акмалов ясаган. Қизиғи, бу машиналар ҳаракатланади. Комрон ўз машиналари ҳақида шундай жўшиб гапирдики, унинг иқтидори, интилишига беихтиёр тасанно айтасиз.\nУчрашувни Бойсун тумани ҳокими Асқарали Жўраев очиб, кейинги уч-тўрт йилда туманда ахборот технологиялари соҳасида сезиларли ишлар қилинганини эътироф этди. Шундан сўнг АКТ вазири Шуҳрат Содиқов сўз олиб, мард Алпомишлар, гўзал Барчинойлар юрти Бойсунда кўзи ёниб турган шижоатли ёшлар билан учрашаётганлигидан мамнунлигини билдирди.\n«Вазирлик жамоаси сиз азиз ёшларнинг нафақат саволларингизга жавоб беришга, балки таклиф ва ғояларингизни амалга оширишга камарбаста бўлиш учун келган, – деди Шуҳрат Содиқов. – Шунинг учун таклиф ва ғояларингизни айтишдан тортинманглар».\nАввалида бироз тортиниб турган ёшлар бу сўзлардан кейин дадил ўз таклифларини айтишди, баъзи лойиҳаларни амалга оширишда кўмак беришни илтимос қилишди.\nБойсун туманида 117 минг аҳоли яшаса, уларнинг асосий қисмини ёшлар ташкил қилади. Табиийки, уларнинг илм олишга, ҳунар ўрганишга иштиёқлари баланд. Саволларининг аксарияти ҳам замонавий билим олишга оид бўлди. Мазкур саволларга Тошкент ахборот технологиялари университети ва «IT-Парк» раҳбарлари жавоб беришди.\nЁшлардан илҳомланган Бойсун туманидаги 1-касб-ҳунар мактаби директори Рўзигул Холмўминова ҳам ўқув лаборатория очишда кўмак сўради. АКТ вазири бу масалада албатта ёрдам берилишини маълум қилди.\nТаниқли бахши, «Шуҳрат» медали соҳиби Ўролбахши Раҳимовнинг чиқиши ҳам учрашувга ўзгача бир руҳ бахш этди.\nМулоқот давомида саволлар ҳам, таклиф ва ғоялар ҳам кўп бўлди. Учрашув якунида энг яхши таклиф, ғоя ва саволлар берган ёшлар эсдалик совғалари билан тақдирланишди.\nЭслатиб ўтамиз, жорий йилнинг 27 май куни АКТ вазирининг хонободлик, 11 июнь куни эса қизилтепалик ёшлар билан қизиқарли учрашувлари бўлиб ўтган эди.\nСурхондарё АКТ Шуҳрат Содиқов бойсун\nТехнология Кеча, 20:40


14:03 08.06.2020 (Янгиланган 14:04 08.06.2020)\nЖорий йилнинг 8 июнидан "сариқ" ва "яшил" ҳудудларда жамоат транспортида шаҳар (туман) ва шаҳар атрофи йўналишлари бўйича автобус ҳаракатларига рухсат берилди. "Дамас", микроавтобус ва метрополитен фаолияти бундан мустасно.\nАвтобуслар соат 6:00 дан 22:00 гача ҳаракати қилади. Автобуслар доимий равишда тўлиқ дезинфекция қилинади. Ҳайдовчилар тиббий ниқоб ва қўлқоплар билан таъминланади. Автобуслар салонига фақатгина тиббий ниқобдаги йўловчиларни киритилади.\nБир неча муддат аввал пойтахт кўчалари бўм-бўш эди, ҳозир эса яна ҳаёт қайнамоқда. Бироқ шуни унутмаслик лозимки, карантин чоралари енгиллаштирилгани, бу касаллик устидан батамом ғалаба қозонилди дегани эмас. Ўзингизни эҳтиёт қилинг ва барча зарурий қоидаларга риоя қилинг! Зеро саломатлигингизни асраб-авайлаш ўз қўлларингизда!


“Форсаж” қаҳрамонларидан бири машина тезлигини илк бор соатига 322 км. га чиқарди\n16:55 / 26.03.2016\n“Форсаж” фильмининг бир неча сериясида суратга тушган америкалик актриса Мишель Родригес умрида биринчи марта автомобилни соатига 322 кмю тезликда бошқарди. У кучайтирилган Jaguar F-Type SVR купесида шундай натижага эришди. Бу ҳақдаги видеолавҳа автомобиль ишлаб чиқарувчининг YouTube’даги расмий каналига жойланган.\nЯгуарнинг SVR русумли купеси 575 от кучига тенг 5 литр ҳажмдаги 8 цилиндрли моторга эга. Моторда механик сиқувчи ускуна ҳам ўрнатилган. Машина 8 босқичли автоматик узатмалар қутиси ёрдамида ҳаракатланиб, илк 100 км. тезликка 3,5 сонияда эришади. Унинг энг юқори тезлиги эса соатига 322 километрни ташкил этади. Родригес айни тезликка Невада штати саҳросидаги йўлда чиқа олган.


Пахтада талаба қиз ўзини осди\nБу хабарни бизга жиззахлик респондентларимиздан бири етказди. Жиззах вилоятининг Дўстлик тумани билан боғландик. У ердаги респондентларимиздан пахтада бир талаба қиз ўзини осиб қўйганлиги лекин расмийлар унинг исмини сир тутишаëтганини айтишди.\nЖиззах давлат педагогика институтига сим қоқдик. Суҳбатдошимиз илмий ишлар бўйича ректор ўринбосари Усмонжон Қосимов билан гаплашдик. Домла ҳақиқатан ҳам шундай фожеали воқеа содир бўлганини айтиб берди.\n“Шунақа фожеа рўй берибди. Бу қиз биринчи курсда шартнома бўйича “Ўзбек тили ва адабиëти” факултетида ўқийдиган Донишева Умида экан. бу энди ота-оналар ва бошқалар учун ҳам оғир фожеа”.\nУсмонжон Қосимовнинг сўзларига кўра¸ ҳозирча Умида нега бундай ишга қўл урганининг аниқ сабаби аниқланмаган. Тахминлардан бири кам пахта терганлиги учун у ўқитувчилардан дашном эшитган ва бу дашномлар унга ҳаддан ташқари оғир ботган бўлиши мумкин.\n“Табиийки деканлар¸ раҳбарлар нормани талаб қилади. У қиз бироз камроқ терган эканми¸ йиғилишда ўзи кам терганларга танбеҳ берилади¸ унга танбеҳ берилган шекилли. Бизни эшитишимизга қараганда тушдан кейин у қиз келмай қолган. Кечаси билан курсдошлари қидиришган. Эртасига топиб¸ бечора ўзини осиб қўйган экан¸ Дўстлик туманидаги моргга олиб боришган”.\nАслида Жиззах туманининг Хайробод қишлоғидан бўлган Умида Донишева шу йил шартнома асосида ўқишга кирган эди. Унинг ўз жонига суиқасд қилганлиги ҳолатига оид жиноят иши очилган. Эслатиб ўтамиз ўтган 10 кун мобайнида Қашқадарë вилоятида пахта теримига чиққан ўқувчилар орасида шундай фожеали ҳодисалар содир бўлган эди.\n4 октябр куни Ғузор туманидаги касб-ҳунар коллежининг биринчи курс талабаси¸ 16 яшар Жаҳонгир Эргашев пахта теримида тенгдошлари билан бўлган муштлашувдан сўнг уйига келиб вафот этди. Иккинчи воқеа пахта йиғим-теримига мажбурий сафарбар этилган Яккабоғ иқтисодиëт коллежи ўқувчилари орасида содир бўлди. Ўзаро жанжалдан сўнг бир неча ўқувчи тан жароҳати олди. Шуҳрат исмли талаба эса сабоқдошининг ошпичоқ билан қилган ҳамласидан сўнг туман марказий касалхонасининг жонлантириш бўлимига ëтқизилди. Унинг аҳволи оғир. Жанжалда хавфли жароҳат олган яна икки ўқувчи ҳам шифохонага келтирилган.\nАйнан ана шу воқеадан бир неча кун аввал эса бундай ҳолат Нишон тумани¸ Гулистон фермерлар уюшмаси ҳудудида ҳам содир бўлган эди. Мактаб ўқувчиси Сардор Аҳмедов тенгдошлари томонидан олинган зарбалардан сўнг воқеа жойининг ўзида ҳалок бўлган эди.


Қалбга яқин қўшиқлар\nSunday, 17 April 2016 14:14\nАссалому алайкум азиз тингловчилар!\nБугунги якшанбе оқшомида Эрон Ислом Жумҳуриятининг ўзбек тили радиосидан "Қалбга яқин қўшиқлар"мусиқали дастуримизнинг навбатдаги сони ила хонадонингиз меҳмонимиз.\nМен, Адиба Қодирий радио тўлқинларида сизга ҳамроҳлиқ қилмоқдаман.\nАзизлар, бугунги мусиқий дастуримиз давомида сиз азиз тингловчиларнинг истак -хоҳишларингизни эътиборга олиб форс, ўзбек ва тожик тиллардаги дилрабо қўшиқларни эфирга ўзатишга сайъ-ҳаракат қиламиз. Бу мусиқий дастуримиз сиз азизларга ёқади ва манзурингиз бўлади деган умиддамиз!\nАзиз дўстлар, шуни айтиш жойизким мусиқа ва қўшиқ таъсирида тингловчининг кўнглидаги ғуборлар тарқалиб кетади. Ижодкор ҳамиша “мендан кейин одамларга нима қолади”, деган саволга жавоб излаш билан яшайди.\nИжодкор куйлаган қўшиқлар эса тасмаларда муҳрланиб, йиллар давомида келажакка ўрнак бўлишга улгурди ва бундан кейин ҳам ўрнак бўлади.\nШундай экан таҳририятимиз номидан бугунги сиз азизларга тақдим этиладиган дастлабки қўшиқимиз Эроннинг поп мусиқаси йўналишида фаъолият олиб борган санъаткорлардан бўлмиш Муҳсини Човуши ижросидаги "Чамадон" деб номланган қўшиқдир. Марҳамат тингланг.\nАзизлар, сиз радиомизнинг электрон почтаси узбеки дог ириб. Ир га мактуб жўнатиш ва таҳририятимиз телефон рақами:+ 989397362545га сим қоқиб истайдиган ёқимли ва севимли қўшиқларингизни радио орқали эфирга ўзатишимизни сўрашингиз мумкин. Қўнғироқларингизни кўтамиз.\nАзизлар, мусиқали дастуримиз давом этади.\nШак-шубҳасиз барчамиз ўз онамизни жуда яхши кўрамиз ва ҳамиша уларнинг ҳурмат-эҳтиромини бажо келтирамиз. Навбатдаги сиз ҳузурингизга тақдим этадиган қўшиқимиз она ҳақидадир.\nСурхондарё ва Фарғона вилоятларидан мухлисларимиз Шаҳобов Санжар ва Қаюмов Зафар Ўзбекистоннинг машҳур санъаткори Озодбек Назарбеков ижросида "Онажоним" номли қўшиқни тинглаш истагини билдиришган. Шуни назарга олиб бу чиройли қўшиқни сиз азизларга тақдим этишдан олдин Озодбек Назарбеков мухбирлар билан бир сўҳбат чоғида айтган сўзларини эслатиб ўтмоқчимиз:\n" Мен она ҳақидаги ижро қилган қўшиқларимни, авваламбор шахсан ўзим учун ижро қиламан. Биринчи навбатда, ўзим учун, ўзимнинг қалбимга таскин бериш учун! Сабаби, биринчи навбатда бу қўшиқлар ўзим учун бўлса, иккинчи сабаб, бу қўшиқларни тинглаганда, ҳар бир эшитувчи, ўз хаёлида клипини албатта, жараённи бошидан ўтказади. Ким ўз онасини қандай ҳурмат қилса, қандай яхши кўрса, онаси ҳақида қандай бир хотиралари бўлса, шу қўшиқларни тинглаганда, кўз олдидан ўтказади."\nШундай экан, оналарни яхши кўрган ва соғинган инсонлар учун бу чиройли қўшиқни эфирга ўзатамиз. Бу қўшиқ мухлислар кўнглидан жой олади деган умиддамиз. Марҳамат тингланг.\nРадиомизнинг почтасига ёзилган бошқа мактубларидан бири Тожикистондан азиз мухлисларимиз Барно опа ва синглимиз Замира бўладилар. Мухлисларимиз Афғонистоннинг таниқли санъаткорларидан бўлган Зоҳири Ҳувайдо ижросида "Фаришта ба мисли ту" номли бир чиройли қўшиқни эштишини биздан истаб қолган. Азиз мухлисларимизнинг истак-хоҳишини бажо келтириб, сиз азизларни ҳам бу қўшиқни эшитишга даъват этамиз. Марҳамат тингланг.\nMore in this category: « Қалбга яқин қўшиқлар\tҚалбга яқин қўшиқлар »


Филиппинда автобус иштирокидаги автоҳалокат 31 кишининг умрига зомин бўлди\n09:49 / 19.04.2017\nФилиппинда автобус иштирокидаги автоҳалокатда ҳалок бўлганлар сони 31 кишигача ортди, деб хабар бермоқда "Франс Пресс" ахборот агентлиги.\n18 апрелда бир неча ўнлаб йўловчиларни олиб кетаётган автобус Нуэва-Эсиха вилоятида жарликка қулаган. Дастлаб 24 киши ҳалок бўлгани маълум қилинган.\nОхирги маълумотларга кўра, 46 киши жароҳат олган, улардан 4 нафарининг аҳволи оғир дея баҳоланган. Ҳаммаси бўлиб автобусда 77 йўловчи бўлган.\n"Ғилдирак тешилгач, автобус жарликка қулаган. Кўринишича, автобус меъёридан анча ортиқ юкланган бўлган. Шу сабаб унинг ғилдираклари дош бера олмаган", деб айтди маҳаллий полиция вакили. Аввалроқ гувоҳлар воқеа вақтида автобус жуда тез кетаётган бўлганини айтишган.\nФилиппинда бундай фожиалар айниқса тоғли ҳудудларда тез-тез юз бериб туради. Охирги йилларда энг йирик бундай йўл-транспорт ҳодисаси 2010 йил августида юз берган. Ўшанда автобуснинг дарага қулаши оқибатида 40 дан кўпроқ одам ҳалок бўлган.\nавтобус Филиппин ЙТҲ


Эсаверар тунда шамоллар - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 09 Феврал 2017\tКӯришлар: 1057\nЯқинда бир воқеанинг шоҳиди бўлдим: қарғалар эски мозор устида фарёд кўтариб айланишарди. "Гўристон узра қаро арвоҳлардай тўзон кўтараётган қарғалар нимани истайдилар ўзи?!" Ҳайратдан ёқа ушладим.\n...кейин билсам бу гўшада улуғ авлиё ётган эканлар. Харобазорликка юз тутган, сукунатнинг азалий нолалари ўксиб ётган макондан келаётган сирли садоларни тунлардан-да, қаро жониворлар эмас, одамизот эшитишини шунда мен жуда-жуда истадим. Ва Одам ворисларига яратгандан ҳамиша ёруғ тафаккур сўрадим.\n...ва ниҳоят ўзимга ўзим қасд қилиб ёза бошлайман. Узоқ ёзаман... Охири йўқ, боши чучмал хотиралар бўлиб туюлади... ва қоғозни майда-майда қилиб йиртиб ташлайман. Шартмикин, дейман, бировларни ўзингнинг руҳиятинг ғавғоларига, дил суронларига, кўнгил тўзонларига ошно этиш... Йўқ, қувончдан ёзмайман, тўғрироғи, ёза олмайман. Кимдир қувонганида, дунёга сиғмай кетганида қалам сурар, эҳтимол. Бироқ... менга унинг гаплари шиор бўлиб қолган. Ҳар сония у бошимда чарх уриб айланаверади. "ҚУВОНЧДАН ЎЛМАЙДИ ЎЛГАНДА ОДАМ, МАИШАТДАН ОҚАРМАС ОҚАРГАН СОЧЛАР..." У энг хомуш лаҳзасида битган бўлса керак , деб ўйлайман бундай файласуфона сўзларни.\n"Нима бўлганда ҳам унинг кўзларида чайқалиб ётган қайғу гуллари мени ёзишга ундайди..."\nБу воқеа кечагина ўнлаб, юзлаб, ҳақни айтадиган тиллари аллақачон кесиб ташланган, лоқайдлик елкасига миниб олиб йўл кўрсатиб бораётган одамлар қаршисида рўй берди: кўринишидан қишлоқинамо киши башанг кийинган пулфуруш болалар билан узоқ савдо қилди. Болалар у кишидан хорижий валюта олишди, шекилли, бир қарашди-ю дарҳол чўнтакларига солиб қўйишди. Қишлоқи кишига бир даста миллий пул тутқазишди. У киши шоша-пиша санай бошлади. Кам чиқди, чамаси, болаларга илтижоли эътироз билдирди. "Қани, бу ёққа олингчи, наҳотки нотўғри бўлса?" деди-ю бир олифта йигитча ўзи санай бошлади. "Э, тоға, мактабда ўқимаган кўринасиз, тўппа тўғри-ку. Энди мана буни сананг" дея иккинчи пачкани тутқазди. Кишининг янада таажжуби ошиб иккинчи пачкани санай бошлади. У ҳам кам чиқди, шекилли, - "Э, болалар, қўйинглар, пулимни қайтариб беринглар, йўқ мен алмаштирмайман. Керак эмас, қўйинглар. Беринглар пулимни", - дея зорлана бошлади. Йигитлар бир-бирига истеҳзоли қараб: - "Э ака... олаверинг бир-икки сўм камига қараб ўтирасизми?" - дейишди. Охири бўлмади, "Ўзингиз биласиз, ака", деди-ю ҳалиги йигитча чўнтагидан тўрт букланган хорижий валютани қишлоқи кишига узатди. Безорилар қўлидан жони халос бўлган ҳалиги киши ўзини бозор томонга, оломоннинг ичига урди. "Хайрият-е" дея чўнтагига қўл солди. "100" деб ёзиб қўйилган рақам ўрнида "10" рақамини кўрди-ю ток ургандек силкиниб кетди. сал қолди одамлар орасида додлаб юборишига. Дарҳол изига қайтди-ю болалар турган томонга чопди. Афсуски... муттаҳамликни касб қилиб олган олифта йигитчалардан ном-нишон ҳам йўқ эди. Улар ўрнида эса, бутунлай бегона, ёши у болаларга қараганда анчайин катта одамлар турар эди. Қишлоқи киши уларга қарата: - "Қани у болалар қани, илтимос... бир кишидан қарз олгандим. Қизим касал эди. Тушуняпсизларми, бугун соат учда операция қилишар эди, дўхтирларга беришим керак эди", - дея зорлана бошлади...\nБилмадим кейин нима бўлди. Бироқ шу нарсани биламанки, бир камбағалнинг шўрига шўрва тўкилди. Уйи куйди...\n...ўша куни дийдаларига бешафақ қисматнинг андуҳлари чўкиб ётган аёл менинг автобусдаги йўлдошим эди. Оғир-оғир "уф" тортиб гап бошлади:\n- Наҳотки, дунё шунчалар қоронғу бўлса. Юрагим ундан ҳам қаро, ичимга чироқ ёқса ёришмайди. Ўша куни хўжайиним катта маош олиб қайтган эди. Ярим тунда эшигимиз нохуш тақиллади. Эшикни очганимни биламан. Уч-тўрт ниқобли кишиларни кўрдим... Ҳушимдан кетиб йиқилибман...\nАёл бошқа гапиролмади. Юрак-юракдан ўртаб чиққан йиғи унинг томоқларини бўғиб қўйган эди. Кейин бироздан сўнг: - "Эссиз... Ўшанда хўжайинимнинг сўнгги куни эканлигини сира ўйламаган эдим..." дея олди, холос.\nБу кишини яхши танирдим. Ҳамқишлоқ эди. Яхшигина оиласи, болалари бор эди. Куни ўтмаганидан қийналиб узоқ юртларга тирикчилик ўтказиш пайида ризқ истаб кетиб қолди. Анчагина дараги бўлмай кетди. Бир пайт қайтиб келди. Ўзида йўқ хурсанд. Анчагина "ишлаган" шекилли, гаплари ҳам ўктам-ўктам чиқади. Аста-секин ўзгара бошлади... Яқинда кўриб танимай қолибман. Шундай озғин-шундай озғинки, қизариб кетган кўзлари ичига тортиб кетган... Айтишларича, нашавандликка берилиб бору будидан айрилибди. Оиласи ҳам кетиб қолибди...\nГоҳида оламни бошингга кўтариб, дод дегинг келади. Хиёнатнинг айёр кўзлари, таънанинг чиркин нигоҳлари, муттаҳамликнинг жирканч башараси, товламачиликнинг малъун қиёфаси, аблаҳликнинг совуқ кўзлари одамни қийнаб ташлайди. Танасида дили йўқларнинг, иймонини бу дунёнинг ташландиқ матоҳларига сотиб юборилган зотларнинг дастидан бошингни тошга уриб фарёд кўтаргинг келади. Кимсасиз биёбонларга, олисдаги қорли тоғларга чиқиб кетгинг келади...\nОдамда баъзан ғалати ҳислар кечади. Бу ҳислардан руҳиятинг ҳам ғалати тус олади. Кайфиятинг ҳам кўкламнинг ифорли гулларидай бир яшнаб кетади, бир буткул ўлади. Юрагингни қоп-қора зулмат ўз исканжасига тортади. Зулмат шунчалар қуюқки, беихтиёр кўнглинг кўчалари энди ҳеч қачон ёруғли кўрмайдигандай туюлади...\nМен ҳайҳотдай боғни тез-тез кезиб тураман. Бу боғларда муттасил шамоллар эсаверади. Умр эса, бу ерларда бир-бир синаверади... Кечагина боғлар анвойи гулларга бурканган эди. Кейин саратон қуёши олма шохлари узра олов пуркади. Сўнгра салқин-салқин шамоллар эсиб кузак кирди. Маъюс боғларда хазонлар шовуллади... Хазонларнинг аччиқ-аччиқ дудлари кекса дарахтларнинг оҳу фиғони бўлиб кўкка ўрлади. Бугун эса... менинг савдойи юрагимдек ҳувиллаган боғларда аёз чинқиради. Қаҳратон нафасидан вужудлар музлайди.\nУмр эса ўтаверади...\nЙиллар одам умридай бир-бир синаверади.\nМен тушунмайман... Йўқлик сари улоқиб учган кунлар баъзан ўзидан узуқ-юлуқ хотира қолдириб, баъзан эса буткул қолдирмай мавҳум манзилларга кетган лаҳзаларда не сир бор?\nДўстим яқинда олис сафарда бўлиб қайтди. Тазарру маконига борибди. Руҳини поклаб қайтибди.\n- Э, оғайни, ишонсанг агар, буткул ўзга оламга кириб қолдим. Э-ҳе, у ердаги ҳаёт... Юрагимдан бир лаҳза бўлса-да, дунё ҳаваслари кўтарилди. Ажиб-ажиб илтижолар бўлди. Эҳтимол, ўша дуолар бу нафс итлари қутурган дунёни асраб турган бўлса, - деди у тўлқинланиб.\nАжиб, қаҳратонда бойчечаклар очилибди!\nМен бу маъюсгина чечакларни кўкламнинг бошларида, жилла қурса ҳутнинг этакларида кутган эдим.\n...қаҳратонда, катта чилланинг қоқ белида адирларда бойчечаклар очилди. Юрагимни худди бойчечаклардай маъюслик қоплади. Руҳим бир лаҳзага кузак тонгларидай ёришиб кетди.\n"Худди ёзнинг ўзи-я", - дейди Мирзоқул деҳқон тўнини ечиб ташларкан.\nКўчаларда хаёлан кезинаман. Қиш бўлса-да, аёздан дарак йўқ. Қорли тоғларнинг салқин шамолларигина қаердадир ҳали замҳарир пойлаб ётганидан дарак беради. Худди баҳорнинг ўзгинаси. Олислардан қорлар бўйини туйиб вужудим яхлаб кетади. Олис баҳорларни кута-кута замҳарирда бевақт кўз очган бойчечакларга ачиниб кетаман.\nҲар куни мен бу ерлардан ўтган митти болакайлар даста-даста бойчечакларни олиб йўловчи машиналарга илтижоли қўл силташади. Ўнтаданми битта машина тўхтаб қолгудай бўлса, болаларнинг қий-чувлари машинадагиларни эсанкиратиб қўяди. "Амакижон, менинг бойчечагимни олинг", "Мана буни олинг арзонгина", "Опажон, мендан олинг, ҳозиргина адирдан териб келганман". Бу тахлит шўху шодон товушлар ҳар йили эрта баҳорда янграрди. Ҳозир эса, негадир қишнинг чилласи.\nНачора, кимдир эрта келиб кеч кетади, кимдир эрта келиб, эрта кетади. Қисмат ёзиқлари эса, фақат Унинг ўзигагина аён...\nМен яна тунда, ярим кечада зулмат қузғунлари учиб юрган қоп-қоронғу тунда аллақандай товушлардан чўчиб уйғониб кетдим... Тун шундай қуюқ эдики, бутун борлиққа ваҳшат солиб турар эди. Деразамдан хўмрайиб турган зулумот нурлари гўё хонамдаги хира тортиб қолган шамни ўчирай дейди... Хонага қўшилиб юрагимни зулмат қоплайди. Кейин негадир бойчечаклар, қаҳратонда очилган митти бойчечаклар кўз ўнгимда чайқала бошлайди. Дилим ёришиб кетади. Митти чечаклар юрагимда умид уйғота бошлайди. Ҳали олдинда оппоқ-оппоқ қорлар бўлса-да, ҳали илиқлик фасли олис бўлсада, мен баҳорларни соғина бошлайман...\n13 январ куни Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон ва Қирғизистон Республикаси Президенти Сооронбай Жээнбеков икки мамлакат ўртасида дипломатик муносабатлар ўрнатилганининг 25 йиллиги муносабати билан табрик телеграммалари алмашишди.\nБугун: 04-12-2020 09:51:01


Архивы ОЗАРБАЙДЖОН - tafsilar.info\nТуркия Озарбайжонга ҳарбийлар юборилишини тасдиқлади\n30 Dekabr 14:21 by Редакция\nОзарбайжон, Тоғли Қорабоғда бошланган урушдан сўнг, эришилган келишувларнинг бажарилишини назорат қиладиган турк армиясини ўз мамлакатига киритинг. Туркия миллий мудофаа вазири Хулуси Акарнинг айтишича, Тоғли Қорабоғда Россия билан қўшма сулҳни бошқариш маркази қурилиши ва ишга туширилиши тугагандан сўнг генерал ва 35 зобит хизматга киришади. «Қўшма марказ қурилиши ва ишга туширилиши тугагандан сўнг бизнинг генералимиз ва 35\n10 Dekabr 11:54 by Редакция\nАрманистон Бош вазирининг ўринбосари Тигран Авинян мамлакат парламентидаги нутқи чоғида Арманистон ва Озарбайжон ўртасида давлат чегарасини белгилашга қаратилган музокаралар ўтказиш тўғрисида келишув ҳақида маълумот берди. Музокаралар Россия Федерацияси воситачилиги билан амалга оширилади. «Ҳозирда Сюник вилоятидаги бутун чегара чизиғи бўйлаб идоралараро гуруҳ ишламоқда, юридик ҳужжатлар тайёрланмоқда. Йил охиригача россиялик ҳамкасблар воситачилигида Арманистон ва Озарбайжон ўртасида чегараларни\n17 Noyabr 10:20 by Редакция\nТуркия парламенти Озарбайжонга ҳарбий хизматчиларни жўнатишни назарда тутувчи Президент Эрдўған фармони лойиҳасини кўриб чиқишни режалаштирмоқда. Маҳаллий оммавий ахборот воситалари қўшинлар Россия билан Тоғли Қорабоғ бўйича қўшма кузатув марказига жалб қилинишини хабар қилмоқда. «Қўшма марказнинг жойлашишини Озарбайжон белгилайди. Марказни ҳарбий хизматчилар ва агар керак бўлса фуқаролик мутахассислари бошқаради. Марказнинг иши Озарбайжоннинг ҳудудий яхлитлигини таъминлашга қаратилган қадамлар\nРоссия ва Арманистон Тоғли Қорабоғга тинчликпарвар кучларни жалб қилиш масалаларини муҳокама қилдилар\n12 Noyabr 13:12 by Редакция\nАрманистон ва Озарбайжон ўртасида ўт очишни тўхтатиш тўғрисидаги битим доирасида Тоғли Қорабоғ ҳудудига Россия тинчликпарвар кучларини киритиш бўйича музокаралар ўтказилди. Тоғли Қорабоғ можароси зонасидаги тинчликпарвар кучларнинг рус қўмондони генерал-лейтенант Рустам Муродов чоршанба куни Арманистон мудофаа вазири ва республика Қуролли Кучлари Бош штаби бошлиғи билан музокаралар ўтказди. Томонлар тинчликпарвар кучларни жалб қилиш масалаларини муҳокама қилдилар, деди\nАРМАНИСТОНВАЗИРКИРИТИШМУДОФААОЗАРБАЙДЖОНРОССИЯТИНЧЛИКПАРВАР КУЧЛАРТОҒЛИ ҚОРАБОҒ


Уй билaн тaъминлaш aҳвoли қaндaй? — Huquq\nHome / / Уй билaн тaъминлaш aҳвoли қaндaй?\n20.03.2020\t, Муносабат 71\nБош прокуратура томонидан оғир вазиятга тушиб қолган хотин-қизларни арзон уйлар билан таъминлашга оид қонунчилик ижроси таҳлил қилинди.\nАниқланишича, 2019 йилда уй олиш учун мурожаат қилган 8716 нафар хотин-қизнинг 7140 тасига рад жавоби берилиб, уйга муҳтожлар рўйхатига киритилган 1576 нафар хотин-қизнинг 1492 таси ёки 94 фоизига уй сотиб олиши учун 25,8 млрд. сўм бошланғич бадал Хотин-қизларни ва оилани қўллаб-қувватлаш жамоат фонди ҳисобидан тўлаб берилган. Хусусан, Қорақалпоғистонда 91, Андижонда 132, Бухорода 88, Жиззахда 110, Қашқадарёда 110, Навоийда 54, Наманганда 92, Самарқандда 120, Сурхондарёда 110, Сирдарёда 90, Тошкент вилоятида 180, Фарғонада 154, Хоразмда 95 ва Тошкент шаҳрида 66 нафар аёлга ажратилган арзон уйнинг бошланғич бадали тўланган.\nТаҳлиллар туман ва шаҳар ҳокимликлари ҳузуридаги уйга муҳтож талабгорларни танлаш комиссиялари фаолияти тўғри ташкил этилмагани, юкланган вазифалар тўлиқ бажарилмаётгани, ҳақиқатдан муҳтож аёлларни уй билан таъминлаш аҳволи қониқарсиз эканлигини кўрсатмоқда. Хусусан, айрим ҳудудларда арзон уйлар қурилмагани оқибатида уйга муҳтож сифатида рўйхатга киритилган аёлларнинг 84 нафари, шундан Қорақалпоғистонда 47, Навоийда 22, Сирдарёда 8, Бухорода 4, Сурхондарёда 2 ва Хоразмда 1 нафари уй олмаган. Масалан, Нукус, Тахтакўпир, Шуманай, Конимех ва Зарафшон туманларида яшовчи муҳтож аёлларнинг бирортасига ҳам уй берилмаган.\nРеспублика бўйича 100 дан ортиқ ҳолатда ночор хотин-қизлар ўрнига муҳтож бўлмаган аёлларга уй ажратиб берилган. Мисол учун, Наманган туманида 51 нафар ночор аёл уй учун навбат кутиб турган бўлса-да, туман хотин-қизлар қўмитаси мутахассиси С.Б. уйга муҳтож бўлмаган онаси Ж.Б.га кўп қаватли уйдан икки хонали хонадон ажратилишига эришган. Мазкур ҳолат юзасидан Наманган туман прокуратураси томонидан туман ҳокимининг ўринбосари Т.С. ҳамда қўмита мутахассиси С.Б. интизомий жавобгарликка тортилиб, Ж.Б.га ажратилган хонадон 1-гуруҳ ногирони Ю.Боқиевага берилиши таъминланган.\nШеробод тумани хотин-қизлар қўмитаси бош мутахассиси Н.А. ижтимоий ҳимояга муҳтож Д.Б.дан уй ажратиш эвазига 7 млн. сўм пора олгани учун жиноий жавобгарликка тортилган.\nҲукумат қарорига асосан 2020 йилнинг 20 мартига қадар 1576 нафар уйга муҳтож аёлларнинг рўйхати шакллантирилиши лозим бўлса-да, фақат 1116 нафар аёлнинг рўйхати тузилган.\nХотин-қизларни қўллаб-қувватлашга доир қонунчилик ижроси устидан прокурор назорати самарадорлигини ошириш мақсадида Ўзбекистон Республикаси Президентининг 2020 йил 18 февралдаги «Жамиятда ижтимоий-маънавий муҳитни соғломлаштириш, маҳалла институтини янада қўллаб-қувватлаш ҳамда оила ва хотин-қизлар билан ишлаш тизимини янги даражага олиб чиқиш чора-тадбирлари тўғрисида»ги 5938-фармонига асосан хотин-қизларнинг муаммоларини ўз вақтида аниқлаш, ёрдамга муҳтож ва оғир ижтимоий аҳволга тушиб қолган хотин-қизларга, шу жумладан ногирон аёлларга ижтимоий-ҳуқуқий, психологик ва моддий ёрдам кўрсатилиши устидан доимий назорат ўрнатиш; оғир ижтимоий вазиятдаги ва банд бўлмаган хотин-қизларни иш билан таъминлаш учун уларга «Ҳар бир оила – тадбиркор», «Yoshlar – kelajagimiz» дастурлари асосида имтиёзли кредит ажратилишига оид қонун ҳужжатлари ижроси устидан назоратни кучайтириш; ҳудудий комиссиялар аъзолари ўртасида уйга муҳтож талабгорларни танлаб олиш ва уларга ёзма тавсия беришда қонун бузилишига йўл қўймаслик бўйича профилактик тадбирларни ўтказиш; уй ажратиш жараёнидаги қонунбузилишларни ўз вақтида аниқлаб, айбдорларга нисбатан жиноий жавобгарликка тортишгача бўлган чораларни қўллаш каби йўналишларда иш олиб борилмоқда.


Қозоғистонлик продюсер Баян Есентаевани пичоқлаб кетишди » Ўзбекистон янгиликлари – Zamin.uz\n12-06-2016 | 00:34\nZAMIN.UZ / Дунё / 12 Июн 2016 года698\nҚозоғистонлик машҳур продюсер ва хонанда Баян Есентаева ўткир пичоқдан олган жароҳатлари туфайли Олма-ота вилояти Талгар шаҳридаги касалхоналарнинг бирига ётқизилди. Бу ҳақда “Nur.kz” нашрига асосланиб “Qalampir.uz” хабар ёзмоқда. Баян Олма-ота-Кокпек-Коктал трассасидаги автомобилларга ёқилғи қуйиш шохобчасидан Талгар шаҳридаги Марказий шифохонага қорин бўшлиғига пичоқ ёрдамида етказилган жароҳат, бош мия лат ейиши, бурун синиши каби жароҳатлар туфайли етказилган. Тахминларга кўра, Баянга унинг турмуш ўртоғи пичоқ билан жароҳат етказган. “Айни вақтда Қозоғистон Республикаси Жиноят Кодексининг “Инсон саломатлигига қасддан зарар етказиш” бобининг 106 моддасига асосан тергов ишлари олиб борилмоқда”, дея хабар беради вилоят полиция бўлими вакили. Олма-ота вилояти Соғлиқни сақлаш бошқармаси берган маълумотларга кўра, тез ёрдам машинаси соат 12:15 да Олма-ота-Кокпек-Коктал трассасидаги АЁҚШга етиб борган. Гувоҳларнинг айтишича Баян Есентаева барча жароҳатларни турмуш ўртоғи Бакитбек Есентаев билан тортишув чоғида олган. Маълумотларга кўра, Бакитбек Есентаев рафиқасини уриб бурнини синдирган, сўнг қорин бўшлиғи соҳасига пичоқ билан жароҳат етказган. Баян шифохонага етказилгач, шифокорлар унинг жароҳати устида 3 соат давомида жарроҳлик амалиётини ўтказишган. 42 ёшли Баян Есентаева Shine Production компанияси раҳбари, телебошловчи, актриса қўшиқчи Қозоғистоннинг кўзга кўринган продюсерларидан бири саналади. У 2006 йилдан бери яккахон хонандаларга продюсерлик қилиш билан шуғулланади. Баян Бакитбек Есентаевга 20 ёшида турмушга чиққан. Уларнинг 2 нафар Айсауле ва Айару исмли қизлари бор. Сўнгги маълумотларга кўра, Бахитбек Есентаев қўлга олинган. Баян эса ўзига келган. Шифокорлар унинг аҳволини оғир деб баҳоламоқда.


Жанубий Кореяга қарашли кема Атлантика океанида йўқолиб қолди\n07:38 / 02.04.2017\nЖанубий Кореяга қарашли Stella Daisy юк кемаси бортида экипажнинг 22 аъзоси билан фалокат сигнали беришга улгурган ҳолда Атлантика океанида йўқолиб қолди.\nКемадаги 2 денгизчи солда сузиб кетаётганда Атлантика жанубида бу ҳудуддан ўтувчи тижорат кемалари томонидан аниқланган. Таъкидланишича, йўқолган кемада 24 киши – 8 нафар жанубий кореялик ва 16 нафар филиппинлик денгизчилар бўлган. Экипажнинг 2 аъзоси солда бўлган. Айни вақтда қолган 22 денгизчининг тақдири номаълумлигича қолмоқда.\nБортида 266 тонна руда билан кетаётган кема охирги марта 31 март куни Жанубий Американинг шарқий соҳиллари яқинида, Уругвай атрофларида ўзининг Polaris Shipping компанияси билан алоқага чиққан. Экипаж аъзолари кема чўкаётганини айтишган ва шундай кейин у билан алоқа йўқолган.\n"Кема чўкиб кетган бўлиши мумкинлигини истисно қилмаяпмиз. Ҳозирда экипаж аъзолари хавфсизликда эканликларининг тасдиғи йўқ", деб маълум қилди Жанубий Корея мудофаа вазирлигидаги манба.\nЖанубий Корея ташқи ишлар вазирлиги дипломатик йўллар билан фалокат ҳақида маълум қилган. Кемани қидиришда бу ҳудудда бўлган тижорат кемалари ҳам иштирок этмоқда. Жанубий Корея ҳукумати кемани излашда ёрдам беришни сўраб Уругвай ва Бразилия ҳукуматларига мурожаат қилган.\nЖанубий Корея кема Атлантики Stella Daisy


"ANZIRAT BUVI"LAR HALI KO`P » Паст Дарғом ҳақиқати\nБош сахифа » ЯНГИЛИКЛАР » "ANZIRAT BUVI"LAR HALI KO`P\n"ANZIRAT BUVI"LAR HALI KO`P\n| 25-06-2018, 10:47 |\n"Суюнчи" бадиий фильмини барча томоша қилган, чамамда. Кинодаги бош қаҳрамонлардан бири Анзират буви ҳақиқатгуйлиги билан кимгадир ёқса, кимнинг пешонаси "тиришади". Чунки "Ҳақ гап туққанингга ёқмайди", деган гап бежизга айтилмаган.\nУйга қайтар эканман, доимо тўғрисўзлиги учун "Анзират буви" номини олган аммам билан бир таксида кетдик. "Дамас"га яна тўрт нафар эркак киши ўтирди. Йўловчилардан бири бирон нима ёдидан кўтарилдими, "Машинани тўхтатинг, илтимос, шу ерга тушиб қолай", дея шоша-пиша чўнтагидан 1000 сўм чиқариб, шофёрга узатди. Шу пайт шофёр тутақиб кетди.\n- Нима, йўлкиранинг 1500 сўм бўлганини билмайсизми?\nЙўловчи эркак киши эмасми, бу дағал гапдан сўнг қизариб кетди ва чўнтагидан яна 500 сўм чиқариб, ҳайдовчига узатди.\nБу воқеани кузатиб турган аммам чидай олмади-да, "тил"га кирди.\n- Уялмайсизми, ахир у киши 500 сўмлик ҳам йўл юрмади-ку. Беҳудага мулзам қилдингиз.\nҲозир ҳайдовчи аммамга ҳам қўпол гаплар айтади, деган хаёл билан саросимага туша бошладим. Аммо ҳайдовчи ўз хатосини тушунди шекилли, узрини айтди. Салондаги 4 нафар эркак киши айтолмаган ҳақиқатни аммам айтганидан хурсанд бўлиб кетдим. Ахир, кўпчилигимиз "Сен менга тегма, мен сенга…" қабилида иш тутамиз.\n"Анзират буви"лар орамизда доимо борлигидан қувониб қўйдим.\nМустақиллик маҳалласи.скачать dle 11.3\nКалит сўз Ҳозир ҳайдовчи аммамга ҳам қўпол гаплар айтади


Хавфсизлик ягона ва бўлинмасдир ва уни фақат биргаликда саъй-ҳаракатлар билан таъминлаш мумкин\nХалқимизда “Қўшнинг тинч - сен тинч” деган эзгу нақл бор. Дарҳақиқат, ён-атрофимиздаги яқин қўшниларимизда тинчлик ва фаровонлик бўлса-гина, биз ҳам ўз уйимизда тинч ва хотиржам турмуш кечирамиз. Мана, бир неча йиллардан бери Афғонистон заминида юз бераётган беқарорлик ва нотинчлик сабабли жафокаш афғон эли не-не уқубатларни бошидан кечирмади дейсиз.\nТаъкидлаш жоиз, Афғонистонда тинчликни ўрнатиш, Марказий Осиё минтақасидаги дўстлик ва ҳамжиҳатликнинг барқарорлигини таъминлаш масаласи Ўзбекистон ташқи сиёсатида устувор аҳамият касб этиб келмоқда. Президентимиз Шавкат Мирзиёев 2017 йил сентябрь ойида ўтган БМТ Бош Ассамблеясининг 72-сессиясида ҳамда ноябрь ойида Самарқандда БМТ шафелигида ўтказилган "Марказий Осиё: ягона тарих ва умумий келажак, барқарор ривожланиш ва тараққиёт йўлидаги ҳамкорлик" мавзусида халқаро конференциядаги нутқларида Марказий Осиёдаги хавфсизликка таҳдидларни “ўзиники ва ўзгаларники” деб ажратишдан воз кечиш, “яхлит хавфсизлик” тамойилига амалда риоя қилиш зарурлиги, қўшни мамлакатдаги тинчликка фақат музокаралар билан эришиш мумкинлигини таъкидлади.\nЧунки, Афғонистондаги мавжуд вазиятни барқарорлаштириш нафақат минтақавий, балки глобал хавфсизликни таъминлашнинг муҳим шарти эканлиги барчамизга яхши маълум.\nКеча ва бугун (26-27 март кунлари) Ўзбекистон Республикаси Президенти Шавкат Мирзиёев ташаббуси билан ўтказилган «Тинчлик жараёни, хавфсизлик соҳасида ҳамкорлик ва минтақавий шериклик» мавзуида Афғонистон бўйича юқори даражадаги Тошкент халқаро конференцияси айтиш мумкинки, нафақат Марказий Осиё минтақаси ва Афғонистон, балки бутун жаҳон ҳамжамияти учун ғоят аҳамиятга эга бўлган, ён қўшнимизда тинчлик ва хафсизликни таъминлашдаги дастлабки қадамлардан бири бўлди.\nХалқаро конференцияда нутқ сўзлаган давлатимиз раҳбари ўз чиқишида бир муддатга халқаро сиёсатда «унутилган» Афғонистондаги вазият ўз кескинлиги ва жиддийлигини йўқотмаганини таъкидлади. Анжуманни ўтказиш таклифи ва Афғонистонда тинчликни ўрнатиш масаласи энг аввало, Ўзбекистоннинг ташқи сиёсат концепциясига тўлиқ мос келиши, бу концепцияда аввало қўшни мамлакатлар билан яхши қўшничилик, дўстлик ва ўзаро манфаатли ҳамкорлик муносабатларини мустаҳкамлаш устувор вазифа этиб белгиланганлигига эътиборни қаратди. Қолаверса, Ўзбекистон ва Афғонистон халқлари асрлар давомида ягона маданий-цивилизацион маконда яшаб келган.\nШавкат Мирзиёев ўз нутқида, “Хавфсизлик ягона ва бўлинмасдир ва уни фақат биргаликда саъй-ҳаракатлар билан таъминлаш мумкин. Халқлар хавф-хатарларни баъзи бирларини «ўзимизники», бошқасини эса «бировники», деб қабул қилмаслиги керак. Афғонистон хавфсизлиги - бу Ўзбекистон хавфсизлиги, бутун бепоён Марказий ва Жанубий Осиё минтақаси барқарорлиги ҳамда тараққиётининг гаровидир”, дея алоҳида қайд этди.\nМаълумки, Ўзбекистон Афғонистонда тинчлик ўрнатишга кўмаклашиш бўйича муайян тажрибага эга. Мамлакатимиз раҳбариятининг ташаббуси билан 1999 йилда Тошкентда Афғонистонга қўшни давлатлар, Россия ва АҚШ ташқи сиёсат маҳкамалари раҳбарлари даражасида «6+2» гуруҳининг учрашуви бўлиб ўтган эди. Бу учрашувда Шимолий Иттифоқ ва «Толибон» ҳаракати вакиллари ҳам иштирок этган. Президентимиз айни шу жиҳатдан ҳам Ўзбекистон бутун дунё мамлакатларини бизнинг эзгу ишдаги саъй-ҳаракатларимизни қўллаб-қувватлашга даъват этди.\n«- Энг ёмони Афғонистондаги қуролли қарама-қаршилик ва зўравонлик шароитида бутун бир авлод вояга етди. Лекин бу, айрим экспертлар андишасизларча таъкидлаётганидек, «бой берилган авлод» эмас. Улар уруш, муҳтожлик ва қийинчиликлардан чарчаган одамлар, холос. Улар ўзаро низога чек қўйиб, тинч ҳаётга, ўз мамлакатини тараққиёт ва фаровонликка олиб борадиган бунёдкор меҳнатга қайтишни хоҳлайди ва шунга интилади», дея қайд этди давлатимиз раҳбари ўз нутқида.\nЮртбошимиз қатъий равишда афғон халқида ўз фарзандлари ва келажак авлодларининг бахт-саодати йўлида янги, тинч ҳаётни бошлаш ва барпо этиш учун куч-ғайрат, донишмандлик, мардлик ва матонат етарли эканини таъкидлади. Шу билан бир қаторда Шавкат Мирзиёев бугунги анжуманда иштирок этаётган давлатлар ва нуфузли халқаро ташкилотлар бу жафокаш мамлакатдаги вазиятни тинч йўл билан ҳал этишга кўмаклашишда муҳим роль ўйнашга қодир эканини яна бир бор эслатиб ўтди.\nШу ўринда журналист сифатида айтишим керакки, кўтаринки руҳда ташкил этилган нуфузли халқаро анжуманни ёритиш учун келган оммавий ахборот воситалари вакилларига қулай шарт-шароитлар яратилди. Анжуманда қатнашган ҳамкасбим ва дўстим Анвар Икромовнинг ғурурланиб айтишича, конференция матбуот марказида яратилган имкониятлар натижасида уч юзга яқин маҳаллий ва хорижий журналистлар йирик сиёсий тадбирни тезкорлик билан ёритиб борди. Хусусан, конференциянинг боришини “Ўзбекистон-24” телеканали орқали тўғридан-тўғри томоша қилдик. “Kun.uz”, “Daryo.uz”, “mt.uz”, “milliytiklanish.uz”, “Sharh.uz”, “Namnews.uz” каби сайтларда муҳим ва қайноқ янгиликларни ўқиб бордик.\nБир сўз билан айтганда, бундай эзгу саъй-ҳаракатлар Ўзбекистон Президентининг минтақада барқарорликни таъминлашга доир ташаббуси Афғонистондаги вазиятни тинч музокаралар йўли билан ҳал қилиш учун шароит яратиш жаҳон ҳамжамиятининг ҳам хоҳиш-истаги экани ва келгусида Марказий Осиё бўйлаб истиқболли ҳамкорлик муҳитини яратишидан далолат беради.\nNamnews.uz ахборот-таҳлилий портали махсус муҳбири\nЎзбекистонни ривожлантириш бўйича ҳаракатлар стратегияси муҳокама учун эълон қилинди\nПрезидентнинг Ўзбекистонни янада ривожлантириш бўйича ҳаракатлар стратегияси тўғрисидаги фармони лойиҳаси эълон қилинди.\nНаманганда водийда ягона бўлган "Ибрат" мажмуасининг лойиҳаси якунига етди\nЎзбекистон Республикаси Президенти Шавкат Мирзиёев Наманган вилоятида бўлиб ўтган сайловолди учрашувида бир қатор устувор\nБМТ Хавфсизлик Кенгаши бир овоздан БМТ Бош котибилиги учун Антониу Гутерриш номзодини қўллаб-қувватлади\nБМТ Хавфсизлик Кенгаши Португалиянинг собиқ бош вазири Антониу Гутерриш номзодини БМТ Бош котиблиги лавозимига муносиб дея фикр билдирган.\nКитоб дўкони фақат тижорат учун эмас\nНаманган шаҳрида очган «Китоб олами» савдо мажмуамизда 20 га яқин бўлим ва юз мингдан зиёд китоб мавжуд.\nЛола Каримова-Тиллаева отаси Ислом Каримовнинг таваллуд куни муносабати билан уни ёдга олди\nЛола Каримова-Тиллаева отаси, Ўзбекистон Республикаси Биринчи Президенти Ислом Каримовнинг таваллуд куни муносабати билан Facebook саҳифасида уни ёдга олди.\nҳаракатлар ягона Хавфсизлик фақат уни таъминлаш саъй мумкин ва ва бўлинмасдир биргаликда билан


Фойдали тавсия кийимлардаги нохуш ҳидларни бартараф этиш усуллари 26-10-2021, 22:22 | Zamin.uz\nФойдали тавсия: кийимлардаги нохуш ҳидларни бартараф этиш усуллари\nКийимларга ўрнашиб қолган дезодорант, ацетон, крем ва бошқа ҳидларни йўқ қилишда асқатадиган тавсияларни эътиборингизга ҳавола қиламиз.\nУзоқ вақт турадиган синтетик бирикма\nФенолли бирикмадан аслида бундай ифор таралмайди. Одатда фенол ёки муқобили бўлиб сифатсиз Хитой буюмлари, сумкалари ва ўйинчоқларидан шундай ҳид чиқади. Аслида фенол — зарарли ҳисобланади, шу сабаб фойдаланишга шубҳангиз бўлса, харид қилманг. Ёқимсиз ифорни йўқ қилишни уддасидан чиқармайди, аммо содали эритмага ивитиш орқали минималлаштирса бўлади. Мато тўғри келадиган бўлса, нашатир спиртини 10 мл илиқ сувга қўшиб, 2 соатга кийимга суртиб қўйинг.\nНашатир спирти эски кийимлардаги моғор ва намиқиб қолган ҳидларни кетказишга ёрдам беради. Аралашмани кир ювадиган машинага ҳам қўшса бўлади. Нашатир спиртига хос ҳид бир зумда тарқаши сабаб, чойшаблардан келадиган ифордан хавотир олмасангиз ҳам бўлади. Ацетоннинг ҳиди чидамли эмас, молекулалар ионларнинг таъсири остида бўлгани учун кирланган кийимни бир неча соат ҳавога осиб қўйиш кифоя.\nАтир ва маиший ҳидлар\nДезодорант ёки одеколон ҳидини сирка бартараф қилади. 0,5 стакан сиркани бир идиш сувга солиб аралаштиринг ва кийимларни ивитиб қўйинг. Сирка нафақат ҳидни йўқотади, балки қўлтиқ соҳасидаги доғларни ҳам кетказади.\nЮмшатувчи воситалар ҳам бу борада яхши самара беради. Гап шундаки, туз ёки минераллар билан тўйинган сув, «фаол» эмас, «оғир» ҳисобланади. Шу сабаб ҳам кирни сифатли ювиш учун уни юмшатиш керак. Таркибида табиий компонент бисёр бўлган кондиционер ҳам ҳидларни яхши бартараф қилади. Синтетика бегона ҳидни юмшатади, табиий моддалар эса уни бартараф қилади. Шундай экан оддий кондиционер загар учун кремнинг узоқ турадиган ҳидини осон йўқ қилади. Шунчаки хўжалик совунини ишлатиб кейин эса кондиционердан фойдаланинг. “Замин” янгиликларини “Инстаграм”да кузатиб боринг\nЎзбекистон кубоги финалида қайси футболчилар иштирок эта олмайди?\n24-11-2021, 22:14, Спорт\n«Валютафуруш» ўз уйида қўлга олинди\n25-11-2021, 16:20, Жамият\nТалабани тунда ётоқхонага киритмаган тарбиячи-педагог ишдан бўшатилди\n24-11-2021, 19:30, Жамият\n25-11-2021, 23:06, Спорт\nАҚШ Ўзбекистонни демократия бўйича саммитга таклиф қилмади\n24-11-2021, 16:23, Жамият\n"Пахтакор" дербида қандай қилиб ғалаба қозонди? (видео)\n25-11-2021, 10:27, Спорт\nСамара бериши учун витаминларни қачон қабул қилиш керак?\n25-11-2021, 07:00, Ҳаёт тарзи\nЯнгиликлар » Жамият » Фойдали тавсия: кийимлардаги нохуш ҳидларни бартараф этиш усуллари\nSuperliga-2021. Mavsumni kim qaysi o‘rinda tugatdi? Yakuniy jadval bilan tanishing\nBugun, 17:13, Sport\n«Ilhaq» filmi Belarusdagi xalqaro kinofestivalda ikkita yirik mukofotni qo‘lga kiritdi\nBugun, 16:56, Madaniyat\nBugun, 16:19, Avto\nSamvel Babayan 2022 yilda «Navbahor» bosh murabbiyiga aylanadi\nBugun, 15:51, Sport\nBugun, 15:28, Texnologiya\nHazm jarayoni uchun zararli bo‘lgan mahsulotlar\nBugun, 15:00, Hayot tarzi\nBugun, 14:44, Sport\nBugun, 14:30, Sport\nLevandovski yana Messini ortda qoldirdi\nBugun, 13:46, Sport\nФаҳш саҳналар, «конфет» актёр-актрисалар, савиясиз сценарийлар ёхуд ўзбек сериаллари ҳақида\nКеча, 15:00, Маданият


— Бирон-бир ёқтирмаган дарсига таёрланмай келиши мумкин, ёки умуман ўша дарсга кирмаслиги ҳам мумкин. Бирон бир нарсага ошиқча қизиқиб қолса масалан, телевизорга, компьютерга, ёки моб-телефонга яъни агентка ошиқча қизиқиб қолса дарсга таёрланиш уёғда турсин хатто мактабга ҳам боргиси келмай қолади, — деди Зарнигор Юсупова, 9 б синф ўқувчиси.\n— Ҳозирги дамда ўкувчи дарсга таёрланмаслигини сабаби оддий. Ота она болага кам вақт ажратади ёки фарзандини ўз ҳолига қўйгач ўқиши билан умуман иши бўлмайди. Ўқувчи дарсга таёрланмаслигига ўқитувчи хам сабаб бўлиши мумкин, ўқитувчи ўқувчини дарсга қизиқтира олса ўқувчи доимо уйда ҳам дарсга таёрланиб келган бўлар эди,- деди Шухратбек Абдулазизов, 11 бсинф ўқувчиси.\nЎқувчи дарсга таёрланмаслигини сабаби шундай ўқувчи компьютерга яни агентка, ўйинларга ошиқча қизиққанидан мактабга қизиқиш йўқолади. Агар компьютер ўинларига ошиқча қизиқиб қолса дарслардан ҳам қочишка харакат қилиши мумкин. Ўқувчи дарсга қизиқиши учун ота-она фарзандига кўпроқ вақт ажратиши керак ва ўқитувчи ўқувчини дарсга қизиқтиришка ҳаракат қилиши керак, — деди Рустамбек Юсупжанов, 11а синф ўқувчиси.\nОта онанинг фарзандига назорати кўпроқ бўлиши керак, ўқувчилар келажагини ҳам ўйлаши керак.\nTags: №3, Ш.Раҳимова


12:18 / 12.10.2019\nТошкент шаҳри. Ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 10-12 даража илиқ, кундузи 25-27 даража иссиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10 даража, кундузи 15-20 даража илиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 22-27 даража иссиқ бўлади.\nТошкент, Жиззах, Сирдарё, Самарқанд вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13 даража илиқ, кундузи 22-27 даража иссиқ бўлади.\nҚашқадарё, Сурхондарё вилоятлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 11-16 даража илиқ, кундузи 25-30 даража иссиқ бўлади.\nАндижон, Наманган, Фарғона вилоятлари. Ҳаво ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 8-13 даража илиқ, кундузи 20-25 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 5-10 даража, кундузи 13-18 даража илиқ бўлади.\n«Ўзгидромет» ҳафталик об-ҳаво ҳақида маълумот берди\n18 февраль куни Ўзбекистонда кутилаётган об-ҳаво маълумоти\n12:37 / 15.02.2020\n16 февраль куни Ўзбекистонда қандай об-ҳаво кутилмоқда?\n14:18 / 14.02.2020\n15 февраль куни Ўзбекистонда кутилаётган об-ҳаво маълумоти


"Ўзбек Примадоннаси" – Юлдуз Усмонова судда шоир Йўлчи Рўзиевга ютқазди\nКеча, 18 январь куни хонанда Юлдуз Усмонова ва шоир Йўлчи Рўзиев ўртасидаги навбатдаги суд бўлиб ўтгани ҳақида хабар берган эдик. Суднинг якуний қарорига кўра, Ю. Усмоновадан даъвогар Й. Рўзиевга 50 000 000 сўм маънавий зарар учун компенсация, базавий ҳисоблаш миқдорининг 500 баробар миқдорида етказилган зарар ҳисобига товон пули ундириш масаласи ўз кучида қолди. Бу ҳақида Effect.uz мухбири Фазлиддин Меҳмонов хабар берди.\nТошкент шаҳар судлари расмий телеграм каналида қуйидагича хабар берилди:\n2021 йил 20 сентябрь куни фуқаролик ишлари бўйича Мирзо Улуғбек туманлараро судига даъвогар Й. Рўзиев жавобгар Ю. Усмоновага нисбатан "Хаста бўлма" қўшиғининг шеър муаллифи сифатида муаллифлик ҳуқуқлари бузилишига чек қўйиш, муаллифлик ҳуқуқлари бузилганлиги учун товон пули ва маънавий зарар ундириш ҳақидаги даъво аризаси билан мурожаат қилганди.\n29 октябрь куни қабул қилинган ҳал қилув қарори билан даъво ариза қисман қаноатлантирилиб, Ю. Усмоновадан даъвогар Й. Рўзиевга 50 000 000 сўм маънавий зарар учун компенсация, базавий ҳисоблаш миқдорининг 500 баробар миқдорида етказилган зарар ҳисобига товон пули ундириш белгиланган.\nБугун, 18 январь куни Тошкент шаҳар суди фуқаролик ишлари бўйича судлов ҳайъати томонидан апелляция шикоятини кўриб чиқиш бўйича суд жараёни тугади. Суднинг ажримига кўра, даъвогар Й. Рўзиевнинг жавобгар Ю. Усмоновага нисбатан муаллифлик ҳуқуқлари бузилишига чек қўйиш, муаллифлик ҳуқуқлари бузилганлиги учун товон пули ва маънавий зарар ундириш ҳақидаги даъво аризаси юзасидан чиқарилган фуқаролик ишлари бўйича Мирзо Улуғбек туманлараро судининг 2021 йил 29 октябрдаги ҳал қилув қарори ўзгаришсиз, апелляция шикояти қаноатлантирилмасдан қолдирилди.\nМаълумот учун, апелляция тартибида кўрилган ҳал қилув қарори ҳамда апелляция инстанцияси судининг ажрими устидан Олий суднинг фуқаролик ишлари бўйича судлов ҳайъатига апелляция инстанцияси судининг ажрими қабул қилинган кундан эътиборан бир йил ичида кассация шикояти (протест) берилиши мумкин.


Самарқанд йўлларидаги камералар қуёшдан қувват олади - Техно - PressNews.uz\nБош Саҳифа / Техно / Самарқанд йўлларидаги камералар қуёшдан қувват олади\nСамарқанд шаҳри кўчаларидаги камералар қуёшдан қувват олади. Айни пайтда кўчалар ва чорраҳаларда ЙҲХ қоидалари бузилишини қайд қилиш тизимини ишга тушириш учун керак бўлган қуёш батареялари ўрнатилмоқда, деб хабар беради UzNews.\nЙҲХБ вилоят бўлими бошлиғи Равшан Тошмуродовнинг хабар қилишича, яқин вақт ичида Самарқандда фото ва видеофиксация тизими, шунингдек, қоида бузган ҳайдовчиларга жарима солиш механизми ишга туширилади.\nУшбу механизмнинг узлуксиз ишлашини таъминлаш учун айни пайтда чорраҳаларда қуёш батареялари ўрнатилмоқда.\nЯнги тизимга киритилган светофорлар фаолиятининг оптимизацияси натижасида йўлларнинг ўтказувчанлик қобилияти яхшиланади. Бу транспорт воситаларининг светофорда туриш вақтини 20–25 фоизга қисқартиради, газлар чиқарилишини 5–15 фоизга, ёқилғи сарфини 5–15 фоизга камайтиради, бу эса шаҳарнинг экологик аҳволини яхшилайди.